Hen Rech Flin: 2007\nNadolig Llawen Traddodiadol Cymreig\nMae 'na nifer o bethau, gweddol newydd, sydd bellach yn rhan o draddodiad hanesyddol y Nadolig. Mae'n debyg mae Albert, gwr y Frenhines Victoria oedd yn gyfrifol am y goeden Nadolig sydd yn must have ym mhob tŷ yng Ngwledydd Prydain bellach. Hysbyseb gan Coca-Cola ym 1931 sydd yn gyfrifol, yn ôl y son, am y dyn barfog yn ei benwynni a'i wisg goch, a J Glyn Davies sy'n gyfrifol am enw Cymraeg y gwron Siôn Corn.\nMae'r pethau yma mor gyffredin bellach fel ei bod yn anodd credu bod yna rhai ar dir y byw (gan gynnwys fy rhieni) sydd yn hyn na thraddodiad Siôn Corn a bod y goeden Nadolig wedi ymddangos yn beth newydd estron i bobl yr wyf yn eu cofio, megis fy hen daid.\nRhan arall o draddodiad y Nadolig cyfoes yw clywed arweinwyr crefyddol yn cwyno bod y seciwlar wedi dwyn y Nadolig oddi wrth y Cristionogion. Bod ystyr ac ysbryd y Nadolig wedi ei golli.\nTraddodiad anghydffurfiol bu traddodiad crefyddol Cymru ers dros ddwy ganrif. Dydy anghydffurfwyr ddim yn dathlu gwyliau eglwysig. Mae anghydffurfiwr go iawn yn credu bod rhaid cofio am enedigaeth, bywyd, dysgeidiaeth, marwolaeth ac atgyfodiad yr Iesu yn barhaus - nid jyst ar ddyddiau arbennig. Cystal cofio am enedigaeth y Crist ar Fawrth y pymthegfed ag ar Ragfyr y 25in.\nDydy'r Nadolig ddim yn perthyn i draddodiad crefyddol y Cymry o gwbl, a nonsens yw i grefyddwyr Cymru cwyno am golli gwir ystyr gŵyl nad oedd ystyr iddi erioed yn ein traddodiad Cristionogol arbennig ni.\nGall Gristion o Gymro mwynhau hwyl yr ŵyl fel rhan o ddathliad cymdeithasol neu ymwrthod a'r ŵyl fel rhywbeth sy'n perthyn i'r byd. Yr hyn na all Cymro Efengylaidd Cristionogol gwneud yw cwyno am sarhad Nadoligaidd trwy honni bod pobl wedi dwyn oddi wrthym rywbeth nad oedd yn eiddo i'n traddodiad cynhenid yn y lle cyntaf!\nNadolig Llawen i holl ddarllenwyr blog yr HRF. Mwynhewch yr ŵyl trwy loddest, trwy weddi neu trwy'r ddau!\nPosted by Alwyn ap Huw at 12/23/2007 05:37:00 am 2 comments:\nLabels: Crefydd, Cristionogaeth, Gwyliau, Nadolig\nRwy’n Licio Stroberis a Chrîm ac yn Hoffi Mefus a Hufen\nDros bymtheg mlynedd ar hugain yn ôl, bellach, cafodd perthynas annwyl imi gais gan HTV i wneud darn nodwedd am bysgota cimychiaid o borthladd y Bermo ar gyfer Y Dydd a Report Wales.\nDyn uniaith Gymraeg, i bob pwrpas ymarferol ydoedd. Cymro coeth a chywir ei Gymraeg, yn gynefin a phob ymadrodd traddodiadol Cymraeg oedd yn perthyn i'r diwydiant pysgota cimychiaid, ac yn un o'r olaf i ddefnyddio'r fath ymadroddion yn naturiol didrafferth.\nRoedd o'n siaradwr Saesneg gwan a thrwsgl, efo acen josginaidd ac yn swnio fath a thwpsyn yn ei estroniaeth. Er gwaethaf hyn, roedd o'n fodlon digon i wneud y rhaglen yn y Saesneg ond yn poeni nad oedd ei Gymraeg yn ddigon dda ar gyfer Y Dydd.\nRoedd fy niweddar Fam yng nghyfraith yn Gymraes rugl, yn siarad y Gymraeg yn naturiol fel y siaradwyd hi yng ngwaelodion Dyffryn Conwy am ganrifoedd. Ond, o ddeall bod ei merch yn canlyn pregethwr, o bob peth, yn penderfynu bod rhaid iddi siarad Saesneg yn fy nghwmni gan nad oedd ei Chymraeg yn ddigon da i'w defnyddio o flaen pregethwr! Er gwaetha'r ffaith mae chwarter Sais, Cymraeg ail iaith, oedd y pregethwr dan sylw.\nMae diffyg hyder Cymry Cymraeg i siarad Cymraeg ac i ddefnyddio'r Gymraeg yn fwy o fygythiad i ddyfodol yr iaith nag ydy'r mewnlifiad, o bell ffordd.\nMae'n bwysig i ymgyrch yr iaith bod y syniad o Gymraeg diffygiol yn cael ei ddifa. Mae siarad Cymraeg yn bwysicach na siarad Cymraeg cywir. Gwell yw dweud rwy’n licio stroberis a chrîm na throi i'r Saesneg!\nOnd mae cadw safonau ieithyddol yn bwysig hefyd, os am gadw'r iaith Gymraeg yn fyw mae'n rhaid wrth gywirdeb iaith. Mae'n rhaid i ddefnyddwyr y Gymraeg cyhoeddus bod yn ramadegol cywir eu Cymraeg. Mae rhaid i Vaughan Roderick, Bethan Gwanas, Gerallt Lloyd Owen ac ati Hoffi Mefus a Hufen yn hytrach na stroberis a chrîm!.\nOnd dyma'r cyfyng gyngor: Lle mae'r we yn ffitio i mewn i'r ddadl cywirdeb iaith?\nWrth ddanfon y post 'ma rwyf yn ei gyhoeddi (ei chyhoeddi?) yn yr iaith Gymraeg, os gyhoeddi mae'n rhaid sicrhau bod y cyhoeddiad yn parchu holl reolau'r iaith. Does dim gwahaniaeth rhwng cyhoeddi yn gyhoeddus yma na chyhoeddi ar Garreg Gwalch neu Lolfa.\nOnd ar y llaw arall ai cyhoeddiad, neu sgwrs ar lein yw blog? Fi'n dymuno dweud fy neud fel dwi'n dweud o yma, boed yn ramadegol gywir neu ddim; ond a oes gennyf hawl i wneud hynny heb y sicrwydd bod fy Nghymraeg yn swyddogol digon dda?\nYdy’r ymateb yma i'r post yma yn deg?\nPosted by Alwyn ap Huw at 12/09/2007 04:43:00 am 3 comments:\nLabels: Cywirdeb Iaith, Y Gymraeg\nEmynau Cymraeg yn Anghristionogol?\nYn y Daily Post ddoe (tud 11 - dim linc ar gael) roedd yna adroddiad o dribiwnlys diwydiannol lle'r oedd hogan yn honni ei fod wedi ei cham-drin yn y gweithle ar sail rhagfarn grefyddol.\nMae Louise Hender yn dwyn yr achos yn erbyn cwmni gofal o'r enw Prospects. Mae Prospects yn elusen Gristionogol sydd a'i phencadlys yn swydd Berkshire ac sydd â chartref gofal i bobl ag anawsterau dysgu yn Llandudno. Yn 2005 fe gymerodd Ms Hender cyfnod o absenoldeb mamolaeth ac wedi dychwelyd i'r gwaith darganfydd bod y cartref wedi troi yn llawer mwy "Cristionogol" nag y bu.\nYm mysg y newidiadau i Gristionogeiddio'r lle oedd Welsh hymns were replaced with Christian songs !\nPosted by Alwyn ap Huw at 12/08/2007 04:23:00 pm 1 comment:\nLabels: Cristionogaeth, Emynau, gofal, tribiwnlys diwydiannol\nAm Glod i Gollwyr!\nEnillwyr gwobr rhaglen AM-PM BBC Wales am ymgyrch gorau'r flwyddyn eleni oedd Chris Bryant AS a Leighton Andrews AC am eu hymgyrch i gadw ffatri Burberry y Rhondda ar agor. Llongyfarchiadau mawr i'r ddau ar eu gwobrau.\nOnd, oni chaewyd y ffatri er gwaethaf pob ymgyrch? Oni chollwyd yr ymgyrch arbennig yma?\nOs mae brwydr a gollwyd oedd ymgyrch gorau'r flwyddyn, ba glod sydd, o fod yn ymgyrchydd gorau?\nPosted by Alwyn ap Huw at 12/07/2007 03:00:00 am 2 comments:\nLabels: Burberry, Chris Bryant AS, Leighton Andrews AC, Llafur, Plaid Cymru\nJac y Cymry\nNid ydwyf, am resymau amlwg, yn or-hoff o'r syniad o gynnwys symbol Cymreig ar Jac yr Undeb, ond fe wnaeth y ddau awgrym isod codi gwen:\nDiolch i Paul Flynn AS\nPosted by Alwyn ap Huw at 12/01/2007 02:04:00 am 1 comment:\nLabels: Banner, Draig Goch, Jac yr Undeb\nMae llawer o drafodaeth wedi bod yn diweddar yn erbyn yr arfer o gasglu biniau lludw yn bymthegnosol yn hytrach nag yn wythnosol fel bu'r arfer ers degawdau.\nMae'r nifer o'r dadleuon wedi eu hen arfer: drewdod, pryfaid, pydredd, llygod, blerwch, cathod; ac ati. Ond mi glywais ddadl newydd (i mi o leiaf) heno.\nYn ôl cyn cyd-weithiwr imi, sydd bellach yn gweithio mewn adran damweiniau ac argyfwng ysbyty, roedd damweiniau a oedd yn ymwneud a bin sbwriel yn bethau achlysurol iawn yn yr adran gynt. Mor brin, bod stori'r boi a anafwyd yn ei fin yn peri chwerthin yn y gyfadran. Ers i ddalgylch yr ysbyty dechrau casglu biniau yn bymthegnosol mae achosion o'r fath wedi dod yn gyffredin iawn, iawn. Mor gyffredin fel eu bod yn achosi pwysau ychwanegol ar yr uned damweiniau.\nMae'r anafiadau, gan amlaf, yn digwydd o herwydd bod pobl yn neidio yn eu biniau i geisio gwasgu'r gwasarn a chael mwy o rwtsh yn y bin.\nMi fyddai'n ddifyr gwybod os oes yna ystadegau swyddogol i gefnogi'r dystiolaeth anecdotaidd yma. Ac os oes, diddorol bydda wybod faint o gost ychwanegol sy'n cael ei godi ar y GIG trwy'r arfer o gasglu biniau pob pythefnos.\nPosted by Alwyn ap Huw at 11/30/2007 01:11:00 am No comments:\nLabels: Biniau, casglu sbwriel, Gwasanaeth Iechyd\nPleidleisiau y Loteri\nYr wyf wedi pleidleisio dwywaith heddiw. Yn gyntaf mi fwriais bleidlais i brosiect sy'n ceisio adfer parc cyhoeddus Dolgellau, i ennill nawdd o Gronfa'r Loteri Fawr; yn ail mi roddais gefnogaeth i brosiect Sustrans Connect2 i dderbyn arian o Gronfa £50 Miliwn y Bobl.\nRhaid cyfaddef fy mod i heb bleidleisio mewn modd gwrthrychol, trwy edrych ar yr holl brosiectau dan sylw a chefnogi'r un mwyaf haeddiannol. Mi fwriais fy mhleidlais am resymau plwyfol a hunanol. Bydd aelodau o fy nheulu sy'n byw yn y dre yn cael bendith o barc Dolgellau, a phrosiect Sustrans yw'r unig un o'r pedwar dan sylw sydd yn cael effaith uniongyrchol ar Gymru. Mae'n siŵr bod mwyafrif o'r rai sydd wedi bwrw pleidlais wedi gwneud hynny am resymau unigoliaeth yn hytrach na rhai gwrthrychol.\nOs nad yw'r arian yn cael ei rannu ar sail wrthrychol mae'n rhaid amau cyfiawnder rhannu grantiau'r Loteri trwy bleidlais boblogaidd. Mae Dolgellau yn cystadlu am grant yn erbyn prosiect yn Nhreffynnon. Poblogaeth y naill dref yw 2,700 tra bod y llall a phoblogaeth o 8,700, mae'r rhifyddeg yn rhoi mantais glir ac annheg i Dreffynnon. Nos yfory bydd pentref bach Penarlâg yn cystadlu yn erbyn dinas fawr Abertawe am arian!\nMae yna ambell i achos da sydd ag apêl fwy poblogaidd nag eraill. Bydda brosiect i helpu plant bach sâl yn sicr o ddenu llawer mwy o gefnogaeth na phrosiect i helpu oedolion sy'n gaeth i gyffuriau er enghraifft. Mae'n haws i brosiectau poblogaidd denu arian o ffynonellau eraill nag ydyw i'r achosion llai poblogaidd. Gan hynny yr achosion llai poblogaidd sydd a'r angen fwyaf am grant.\nMae yna rywbeth ffiaidd yn y syniad o drin achosion da fel cystadleuwyr mewn sioe cwis câs, lle mae'r enillydd yn ennill popeth a'r collwr yn cael ei drin fel y ddolen gwanaf, sy'n cerdded i ffwrdd efo dim.\nRwy'n credu'n gryf dylid rhoi'r gorau i ddosbarthu arian elusennol mewn ffordd mor annheg a chael hyd i ffordd sydd yn ymdrin â phob cais mewn modd cytbwys a gwrthrychol.\nPosted by Alwyn ap Huw at 11/28/2007 12:20:00 am No comments:\nLabels: Dolgellau, Loteri, pleidleisio\nCymru, Lloegr a thegwch ar y Bîb\nMae'r BBC am gynnal arolwg i weld os ydy digwyddiadau yng Nghymru, Yr Alban a Gogledd yr Iwerddon yn cael cynrychiolaeth deg ar raglenni Newyddion Prydeinig y Sianel.\nPrin fod angen gwario miloedd ar y fath arolwg. Mae'r ateb yn glir. Prin iawn yw'r wybodaeth am wledydd llai'r DU ar raglenni megis News at Ten .\nPe bai dyn yn dirymu ar newyddion Prydeinig y BBC am wybodaeth o'r cynulliad eleni, yr unig beth fyddai'n gwybod, bron, yw bod y Cynulliad wedi lladd Siambo.\nOnd rwy'n amau bod yr arolwg yn edrych ar y cwestiwn anghywir. Mae gan Gymru a'r Alban eu gwasanaethau newyddion cenedlaethol eu hunain. Mae'n wir fod gormod o bobl yn dewis peidio gwylio newyddion Cymreig - ond cwestiwn arall yw hynny. Yr unig wlad sydd heb wasanaeth newyddion a materion cyfoes cenedlaethol yw Lloegr.\nMae modd imi wylio rhaglenni sydd yn ymwneud a gwleidyddiaeth unigryw fy ngwlad. Does dim modd i'r Sais gwneud yr un peth. Mae'r Sais yn hollol ddibynnol ar y gwasanaeth Prydeinig.\nErs datganoli mae gan Loegr gwleidyddiaeth unigryw sydd yn wahanol i wleidyddiaeth Cymru, yr Alban a Gogledd yr Iwerddon. Gwendid mwyaf gwasanaethau newyddion y BBC (a sianeli eraill) yw nad ydynt yn cydnabod hyn trwy greu rhaglenni Saesnig.\nPe bai gwasanaeth cenedlaethol i Loegr yn cael ei greu rwy'n sicr mae un o sgil effeithiau hynny byddid cynrychiolaeth decach o holl wledydd y DU ar y gwaddol o raglenni Prydeinig.\nPosted by Alwyn ap Huw at 11/17/2007 08:22:00 pm No comments:\nLabels: BBC, Newyddion\nTân Gwyllt Cymreig?\nMae yna nifer o resymau dros beidio â dathlu gwyl Guto Ffowc. Yn amlwg mae'n wyl Prydeinllyd - yn cael ei ddathlu ar raddfa Brydeinig ac yn cael ei gynnal i ddathlu goroesiad Senedd a Brenin Lloegr.\nMae o'n wyl sy'n annog anoddefgarwch crefyddol, yn dathlu ymosodiad ar ryddid barn ac yn clodfori agwedd ffiaidd tuag at drosedd a chosb..\nOnd mae'r plantos yn mwynhau noson tân gwyllt a dim ond rhiant crintachlyd bydda am rwystro eu plant rhag ymuno yn yr hwyl o herwydd cywirdeb gwleidyddol.\nBe mae rhiant gwladgarol Cymreig am wneud, felly? Be am gael noson tân gwyll i ddathlu digwyddiad cenedlaethol Cymreig yn ystod yr un cyfnod o'r flwyddyn? Oes yna ddigwyddiadau addas ar gael?\nPosted by Alwyn ap Huw at 11/06/2007 01:05:00 am 2 comments:\nLabels: Annibyniaeth, Cymreictod, tân gwyllt\nPosted by Alwyn ap Huw at 11/06/2007 01:05:00 am 1 comment:\nPosted by Alwyn ap Huw at 10/20/2007 06:39:00 pm 2 comments:\nPosted by Alwyn ap Huw at 10/20/2007 03:05:00 am 1 comment:\nPosted by Alwyn ap Huw at 10/11/2007 03:54:00 am No comments:\nPosted by Alwyn ap Huw at 10/02/2007 03:53:00 am 2 comments:\nPosted by Alwyn ap Huw at 9/28/2007 05:29:00 am 5 comments:\nPosted by Alwyn ap Huw at 9/21/2007 03:00:00 am 2 comments:\nPosted by Alwyn ap Huw at 9/19/2007 04:53:00 am 1 comment:\nPosted by Alwyn ap Huw at 9/19/2007 03:03:00 am 4 comments:\nPosted by Alwyn ap Huw at 9/16/2007 11:21:00 pm 1 comment:\nPosted by Alwyn ap Huw at 9/15/2007 03:49:00 am 3 comments:\nPosted by Alwyn ap Huw at 9/13/2007 08:04:00 am 3 comments:\nPosted by Alwyn ap Huw at 9/13/2007 12:15:00 am 3 comments:\nPosted by Alwyn ap Huw at 9/06/2007 01:53:00 am 5 comments:\nPosted by Alwyn ap Huw at 9/04/2007 06:02:00 pm 2 comments:\nPosted by Alwyn ap Huw at 9/01/2007 04:33:00 am 5 comments:\nWrth imi roi cychwyn ar flogio, tua mis Ebrill, fy mwriad oedd cynnal blog dwyieithog. Cefais fy mherswadio mae dau flog cyfochrog y naill yn y Gymraeg a'r llall yn y Saesneg oedd y trywydd callaf i'w dilyn. Felly mae gennyf dau flog cyfochrog Hen Rech Flin a Miserable Old Fart.\nRhaid cyfaddef bod mwy o byst Saesneg na rhai Cymraeg gennyf am amryfal resymau.\nDyma un ohonynt:\nO ddanfon neges i MOF, bydd tua dau gant yn ei ddarllen. O ddanfon neges debyg i HRF bydd tua ugain yn ei ddarllen. Ar ddyddiau di neges bydd hyd at gant yn darllen MOF, ar ddyddiau di neges bydd tua neb yn darllen HRF.\nMae blog Saesneg Sanddef yn aelod o gymdeithas blogio o'r enw Blogpower, lle mae blogwyr gwleidyddol Prydeinllyd yn cefnogi cyd aelodau o'u grŵp trwy addo gwneud pethau megis:\nDarllen blogiau eu cyd aelodau pob dydd\nPostio sylw er cynnal trafodaeth\nCyd lincio i flogiau'r aelodau eraill.\nTraws ymateb mewn pyst\nRwy'n blogio yn y Saesneg er mwyn cael dweud fy nweud, rwy'n blogio yn y Gymraeg er mwyn bod yn wleidyddol cywir fy nghefnogaeth i'r iaith!\nA oes modd cynnal cymdeithas debyg i Blogpower i'r sawl sy'n blogio yn y Gymraeg, er mwyn sicrhau bod ein perlau yn cael eu darllen gan gyd flogwyr, o leiaf, os nad gan neb arall?\nPosted by Alwyn ap Huw at 8/31/2007 01:44:00 am 13 comments:\nLabels: Blogpower, Cymraeg\nBu nifer o adroddiadau yn y wasg dros y dyddiau diwethaf am hen ddynion yn cael eu dedfrydu yn y llysoedd am droseddau a gyflawnwyd ganddynt yn eu hieuenctid. Un hynafgwr hyd yn oed yn cael ei gollfarnu ar ei wely angau. Mae'n debyg bod dulliau arbrofi newydd wedi galluogi'r heddlu i ail ymweld ag ambell i hen drosedd a dod a'r troseddwyr i gyfraith ar ôl maith amser.\nOnd gan fod cwynion parhaus am ddiffyg son am slobs ar lon, cyllidebau tyn a charchardai llawn, a'i dedfrydu hynafgwr am drosedd glaslanc yw'r defnydd gorau o adnoddau cyfiawnder? Onid gwell byddid cael, megis yn yr UDA, statud ffiniau cyfiawnder, sydd yn dweud nad oes modd erlyn unigolyn am drosedd a gyflawnwyd mwy na hyn a hyn o flynyddoedd yn ôl?\nNeu ydi dal ac erlyn troseddwr, yn arbennig yn achosion difrifol megis llathrid, cam drin plant a llofruddiaeth, yn rhoi rhywfaint o gymorth a rhyddhad i'r dioddefwyr - hyd yn oed os oes rhaid iddynt ddisgwyl ugain, deugain neu hanner can mlynedd cyn gweld cwrs cyfiawnder yn dod i ben?\nPosted by Alwyn ap Huw at 8/26/2007 03:32:00 pm No comments:\nYn ôl y son, polau piniwn YouGov sydd wed darogan y canlyniadau cywiraf yn etholiadau'r Alban dros flynyddoedd lawer. Yn anffodus dydy YouGov ddim yn cyhoeddi polau Cymreig. Un o'r rhesymau am hynny yw nad oes digon o gyfranwyr Cymreig ar gael i wneud pôl dibynadwy. Mae Cymru yn cael ei gyfrif fel rhan o Ganolbarth Lloegr ar gyfer ei bolau, mae'n debyg.\nDoes dim modd curo pôl YouGov trwy annog 5 mil o gefnogwyr y Blaid i ymuno a'r cynllun, gan fod y rheolwyr yn dewis a dethol pwy sydd i ateb pob cwestiwn yn ôl rheolau pendant, ond po fwyaf o Gymry sydd yn aelodau, po fwyaf yw'r gobaith o gael digon o Gymry yn y cynllun i wneud pôl Cymreig yn rhywbeth gwerth chweil.\nMae'r rhai sydd yn aelodau o YouGov yn cael eu talu am gyfrannu at bôl (dim ond chweigan y tro), ac mae'n rhaid ennill £50 cyn gellir hawlio'r tâl, sef can holiadur.\nO gysylltu trwy glicio ar y ddolen yma, mi gaf i chweigien yn ychwanegol am eich cyflwyno. Ond nid ydwyf yn annog aelodaeth am y chweigian, rwy'n credu bod angen mwy o gyfranwyr o Gymru, gwir yr, er mwyn creu polau Cymreig dibynadwy. Mae modd darganfod ffurf o ymaelodi a YouGov trwy Gwgl, heb i mi cael dime o gildwrn, os nad ydych am imi gael y cildwrn ymunwch felly, da chi!\nPosted by Alwyn ap Huw at 8/26/2007 01:41:00 am No comments:\nLabels: Cymru, YouGov\nPosted by Alwyn ap Huw at 8/19/2007 05:00:00 am 1 comment:\nTrist oedd darllen y newyddion ar flog Vaughan am farwolaeth y cyn AS Wil Edwards. Roedd Wil yn aelod seneddol imi rhwng 1966 a 1974 ac fe wasanaethodd ei etholaeth mewn ffordd glodwiw yn ystod y cyfnod yna. Roedd Wil yn un o nifer o ASau Llafur gwirioneddol gwladgarol a oedd yn gwasanaethu Cymru yn y 60au a'r 70au. Mae'n anodd credu bellach bod y fath bobl wedi bodoli unwaith\nEr fy mod wedi ymddiddori yn y ffau wleidyddol ers yn blentyn ifanc nid ydwyf erioed wedi sefyll etholiad, ac i Wil mae'r diolch am hynny. Roeddwn yn y cownt yn Nolgellau yn Chwefror 1974 pan drechwyd Wil gan Dafydd Ellis Thomas. Nid oeddwn cynt nac wedi wedyn gweld neb yn edrych mor ddigalon ag yr oedd Wil yn edrych ar y noson yna wrth iddo sylwi bod pobl Meirion wedi ei wrthod. Yn sicr byddwn i byth yn gwirfoddoli i fynd i sefyllfa lle'r oedd perygl imi ddioddef y fath drawma.\nCydymdeimladau dwys a gweddw Wil, Mrs Eleri Edwards, ei blant a'i wyrion.\nPosted by Alwyn ap Huw at 8/17/2007 09:02:00 pm No comments:\nLlongyfarchiadau mawr i Guto Bebb ar gael ei ddewis fel ymgeisydd y Ceidwadwyr yn etholaeth newydd Aberconwy. O lwyddo cael ei ethol does dim dwywaith y bydd yn aelod etholaethol rhagorol ac yn gaffaeliad i San Steffan.\nMae Aberconwy yn sedd newydd sydd yn cael ei gynrychioli ar hyn o bryd gan Beti Williams (Llafur) ac Elfyn Llwyd Plaid Cymru. Bydd ru'n o'r ddau aelod cyfredol yn amddiffyn y sedd*. Yn ôl amcangyfrif gan UK Polling Report y canlyniad tybiannol yn 2005 oedd;\nLlafur: 9119 (31.5%)\nCeidwadwyr 8875 (30.6%)\nDemocratiaid Rhyddfrydol: 5733 (19.8%)\nEraill: 1080 (3.7%)\nMwyafrif Llafur dros y Ceidwadwyr : 243 (0.8%)\nDyma'r pumed sedd yn rhestr targedau'r Blaid Geidwadol.\nRhaid dweud bod y canlyniadau tybiannol yma yn gallu bod yn annibynadwy iawn, bydda Guto neu unrhyw ymgeisydd arall yn gwneud camgymeriad o roi gormod o bwys arnynt.\nDefnyddiwyd y ffiniau newydd ar gyfer etholiadau'r Cynulliad ym mis Mai dyma oedd y canlyniad:\nDylan Jones-Evans Ceid 6,290 (30.4%)\nDenise Idris Jones Llaf 4,508 (21.8%)\nEuron Hughes D Rh1,918 (9.3%)\nYr oeddwn yn tybio bod Beti Williams am sefyll yn etholaeth Arfon, ond mae Hafod a Martin Eaglestone wedi rhoi gwybod imi bod hyn yn anghywir a bod Mrs Williams am sefyll yn etholaeth Aberconwy.\nPosted by Alwyn ap Huw at 8/17/2007 06:47:00 pm 4 comments:\nYn ôl yr Arch-flogiwr Toriaidd, Iain Dale, mae Llywodraeth Llundain wedi penderfynu monitro blogiau er mwyn cael gweld sut mae pỳls y blogosffer yn curo parthed barn ar ei bolisïau.\nMae rhai yn gweld hyn fel agwedd arall ar y brawd mawr yn gwylio. Rwy'n gweld arwyddion ££££!\nBydd rhaid cael darllenydd Cymraeg ymysg y gwylwyr er mwyn monitro sut mae'r gwynt yn chwythu ymysg y rhai sydd yn postio yn yr heniaith! Gan fy mod yn gwario oriau pob dydd yn darllen y malu cachu perlau o ddoethineb sydd yn cael eu hysgrifen ar flogiau Cymraeg - dyma'r jobyn perffaith i mi.\nOs ydych yn gwybod sut mae gwneud cais am y fath jobyn, peidiwch â bod yn hunanol, rhannwch y wybodaeth efo fi. Plîs!\nPosted by Alwyn ap Huw at 8/17/2007 01:27:00 am No comments:\nPost brawychus ar Flog Rhys Llwyd heddiw am yfed dan oed yn yr Eisteddfod Genedlaethol. Maes b - maes meddwi - cyfrinach dywyll yr Eisteddfod\nRoedd yr eisteddfod eleni dim ond cam i ffwrdd o Swydd Gaer. Difyr felly yw cymharu sylwadau Rhys a'r ymateb i sylwadau Prif Gwnstabl Swydd Gaer heddiw parthed yr un broblem o or yfed dan oed.\nBeth bynnag bo'n barn am godi oedran cyfreithlon ddiota mae'n rhaid cytuno ag un o sylwadau Prif Gwnstabl Fahy: He also blamed parents for "turning a blind eye" to their children's underage drinking. Mae'n amlwg bod rhaid i rieni'r plant man y mae Rhys yn son amdanynt ysgwyddo peth o'r bai yn ogystal â swyddogion yr Eisteddfod a Heddlu Gogledd Cymru.\nOs oes unrhyw ddarllenydd am dynnu sylw swyddogion yr Eisteddfod at y pwyntiau mae Rhys yn codi mae manylion cysylltu ar gael YMA\nPosted by Alwyn ap Huw at 8/15/2007 09:34:00 pm No comments:\nDyma dudalen blaen y Scotsman, yn ymateb i ddogfen ymgynghorol Llywodraeth yr Alban ar annibyniaeth. Am ba hyd fydd rhaid inni ddisgwyl am bennawd tebyg ar dudalennau blaen papurau Cymru?\nPosted by Alwyn ap Huw at 8/15/2007 06:31:00 pm No comments:\nTristwch mawr oedd darllen yn Y Cymro heddiw am farwolaeth y Parch J Elwyn Davies. Mae'r Cymro yn ei ddisgrifio fo fel Sylfaenydd Mudiad Efengylaidd Cymru. Mae'r disgrifiad yn rannol anghywir, wrth gwrs - nid sylfaenu Efengyliaeth Gymreig wnaeth Elwyn ond sicrhau ei pharhad trwy ddyddiau duon iawn yn hanes crefydd Cymru.\nWedi clywed Elwyn yn pregethu ar lawer achlysur, rhaid dweud nad oedd o'n bregethwr mawr. Ei gyfraniad mwyaf i'r achos Cristionogol oedd fel gweinyddwr hynod effeithiol.\nPobl ddiflas yw gweinyddwyr, yn ôl y cred poblogaidd, yn hytrach na phobl ddifyr a dylanwadol. Ond heb ddawn weinyddol Elwyn fydda diwygiad y 1950au wedi bod yn foment mewn hanes, yn hytrach na chychwyniad mudiad hynod ddylanwadol sy'n parhau ei dylanwad hyd heddiw. Heb weinyddiaeth Elwyn fydda na ddim panad ar gael yn y Gorlan yn ystod Eisteddfod Fflint nos yfory!\nFel un a oedd yn nofio yn erbyn y llif, yn pwysleisio Cristionogaeth traddodiadol Cymru pan oedd yr holl enwadau traddodiadol yn ceisio moderneiddio, dioddefodd Elwyn lawer o sen, gwatwar a sarhad gwbl anhaeddiannol gan honedig Gristionogion eraill. Er gwaethaf hynny, yr hyn oedd yn fwyaf nodweddiadol ohono oedd ei wên barhaus, y ffaith ei bod yn Llawenhau yn yr Arglwydd yn wastadol, yn wyneb pob sarhad.\nRwy'n cydymdeimlo yn ddwys a Mrs Davies a gweddill ei deulu niferus yn eu colled. Bydd colli Elwyn yn golled mawr i Gymru, ond yn sicr bydd colli gŵr, tad a thaid mor annwyl yn golled llawer mwy i'w deulu.\nPosted by Alwyn ap Huw at 8/04/2007 07:58:00 am No comments:\nRoedd y sylwadau am y ffaith bod Elin Jones ar ei gwyliau yn Seland Newydd yn y Wales on Sunday yr wythnos diwethaf yn gwbl afresymol. Roedd y llysoedd wedi pennu tynged Shambo ac roedd swyddogion Adran Amaeth y Cynulliad yn gwbl abl i weithredu barn y Cynulliad a'r Llys heb ei phresenoldeb personol. Mae gan bawb hawl i wyliau, gan gynnwys gweinidogion y llywodraeth.\nOnd, gyda'r perygl bod Clwy’ Traed a'r Genau wedi dychwelyd i'r ynysoedd hyn, ac o ystyried yr effaith trychinebus cafodd ymddangosiad diwethaf y clwy’ ar Gymru yn 2001 a'r diffyg cydweithrediad rhwng gweinidogaethau Llundain a Chaerdydd ar y pryd, y mae’n hollbwysig bod Elin yn torri ei gwyliau yn fyr bellach. Ei bod hi'n dychwelyd i fod yng nghanol y trafodaethau i sicrhau nad yw'r clwy’ yn lledu ac yn achosi trychineb mor arw i gefn gwlad Cymru a achoswyd chwe blynedd yn ôl.\nPosted by Alwyn ap Huw at 8/04/2007 06:43:00 am No comments:\nMae'r ddadl o blaid annibyniaeth yn un mor syml, ac mor glir, fel fy mod i'n cael anhawster deall pam bod cynifer o bobl Cymru yn ei wrthwynebu.\nMae pawb, hyd yn oed yr Unoliaethwyr mwyaf pybyr, yn derbyn bod Cymru yn genedl. Statws gwleidyddol naturiol cenedl yw annibyniaeth. Gan hynny dylai Cymru bod yn annibynnol - does dim ddadl!\nMae'r cenedlaetholwr Albanaidd Mike Mackenzie yn ateb y cwestiwn yma ar flog y bargyfreithiwr Ian Hamilton QC\nErthygl ddiddorol, gwerth ei ddarllen a'i thrafod.\nPosted by Alwyn ap Huw at 8/04/2007 05:42:00 am No comments:\nSesiwn o dristwch\nY rheswm am ddiffyg pyst ers wythnos a rhagor yw fy mod wedi bod yn ymweld â'r teulu yn Nolgellau, gan gynnwys bwrw'r Sul yn "mwynhau"'r Sesiwn Fawr\nMae'r Sesiwn wedi fy ngadael yn ddigalon braidd.\nRoedd Gŵyl Werin Dolgellau yn y 1950au a Gŵyl Werin Geltaidd Dolgellau yn yr 80au yn rhan o'r frwydr Genedlaethol. Yn ffordd o ddefnyddio cerddoriaeth i hybu gwladgarwch a chenedlaetholdeb. Peth felly oedd y Sesiwn Fawr yn ei chychwyniad hefyd. Ond mae min gwleidyddol, cenhadol, y Sesiwn wedi ei byli bellach. Mae cenedlaetholdeb y gân yn hen ffasiwn rŵan!\nMae canu am y frwydr genedlaethol yn rhywbeth sy'n perthyn i'r hen genhedlaeth, rhywbeth yr oedd rhieni'r genhedlaeth ifanc gyfoes yn brwydro drosti ond sy'n rhywbeth i'w ymladd yn ei herbyn bellach, gan ei fod yn perthyn i ddyddiau Mam, Dad, Nain a Thaid, rhywbeth nad yw'n trendi mwy.\nRoedd y Dubliners yn wych rhyfeddol, yn canu rhai o'r hen ffefrynnau megis Paddy works on the Railway, Whisky in the Jar, Wild Rover ac ati - ond dim un o'u caneuon cenedlaetholgar enwog megis A Naton once Again - wedi cael rhybudd i beidio â'u canu rhag pechu penaethiaid Teledu a Radio, yn ôl y sôn.\nDubliners yn cael eu dilyn gan grŵp o'r enw Genod Droog. Eu prif leisydd yn fardd cynganeddol profiadol, sy'n methu sgweu geiriau gwell na Be sy' drwg? - Genod, genod drwg. Bobl annwyl mae 'na lawer mwy o ddrwg yng Nghymru na genod drwg, peth yr oedd ein prifeirdd yn ymwybodol ohoni ar un adeg!\nYn la, la, laio a bip-di bipio fel cefndir i Be sy' drwg? - Genod, genod drwg? oedd yr hogan oedd yn gallu dod a dagrau i lygaid cenedl gyfan trwy ganu am Golli Iaith ugain mlynedd yn ôl - dyna dro ar fyd!\nRwy'n derbyn fy mod yn perthyn mwy i genhedlaeth hip op' na hip hop bellach, ond diawch rwy’n methu deall pam nad yw'r genedl a'i hachos yn rhywbeth werth ei ganu amdano heddiw fel ag y bu ers talwm!\nPosted by Alwyn ap Huw at 7/26/2007 06:16:00 am 5 comments:\nCŵn rhech neu genedlaetholwyr?\nAr y rhaglen Maniffesto dydd Sul fe ddywedodd yr Arglwydd Dafydd Elis Thomas nad oes diben rhuthro i gynnal refferendwm am fwy o bwerau pe bai honno yn cael ei cholli. Sydd yn ddigon teg. Ar y llaw arall does dim diben ychwaith dechrau ymgyrch refferendwm gyda rhagdybiaeth mae colli bydd ei hanes, does dim modd ennill unrhyw frwydr trwy gychwyn y gad mewn modd negyddol a pharatoi am golli!\nCanolbwyntio ar y gwaith o lywodraethu dyla’ Plaid Cymru gwneud, yn hytrach na phoeni am refferendwm nad oes modd ei ennill, medd yr Arglwydd. Eto mae tegwch yn y sylw, mae angen llywodraeth ar Gymru ac mae llywodraethu'n dda yn hollbwysig. Ond nid llywodraethu bydd Plaid Cymru, cynnal llywodraeth Lafur bydd ei rhôl fel cymwynas am addewid o lwyddiant mewn refferendwm. Llwyddiant mae'r Arglwydd yn amau na ddaw. Os na ddaw lwyddiant o ganlyniad i'r addewid pam cynnal yr addewid?\nDim ond pan ddaw hi'n amlwg bod gwaith o lywodraethu yn cael ei lesteirio oherwydd nad ydym yn gallu gwneud deddfau ein hunain heb ganiatâd San Steffan medd DET bydd ddadl glir dros gael cynnal refferendwm.. Eto mae'r Arglwydd yn llygaid ei le. Ond onid trwy lywodraeth Enfys yr oedd y tebygolrwydd mwyaf o greu'r fath anghydfod, os oes angen anghydfod o'r fath, i greu'r angen am gam pellach?\nMae'r Arglwydd, hefyd, yn awgrymu bydd angen ail dymor o lywodraeth cochwyrdd cyn daw cyfle am refferendwm. Sydd yn adlewyrchiad o gysyr ffiaidd Peter Hain i wrthwynebwyr gwrth Cymreig y glymblaid yn y Blaid Lafur.\nAc yn y cyfamser, mae'n debyg, bydd Plaid Cymru yn disgwyl i genedlaetholwyr gwneud dim i hybu'r achos cenedlaethol am 4, 6, 8 neu ragor o flynyddoedd wrth fodloni ar gael cosi eu boliau, fel cŵn rhech i'r blaid fwyaf gwrth Gymreig a fu yng Nghymru erioed.\nPosted by Alwyn ap Huw at 7/17/2007 03:07:00 am No comments:\nRhagor o hawliau gan fuwch na hogan ysgol\nYn yr Uchel Lys heddiw gwrthodwyd achos hogan ysgol oedd am wisgo modrwy ddiniwed yn yr ysgol er mwyn ddangos ei ymrwymiad i ddiweirdeb rhywiol fel mynegiant o'i ffydd Gristionogol.\nHefyd yn yr Uchel Lys heddiw penderfynwyd peidio diffodd y bustach gyda'r ddarfodedigaeth sydd yn peryglu'r fuches Gymreig, gan fyddai gwneud hynny yn tramgwyddo ar hawliau dynol ffug mynachod Skanda Vale i fynegi eu ffydd.\nYmddengys bod hawliau dynol buwch Hindŵaidd yn bwysicach i'r Uchel Lys na hawliau dynol hogan ysgol a bod rhyddid crefyddol yn beth sydd i'w fwynhau gan ddilynwyr unrhyw ffydd ond y ffydd Gristionogol.\nPosted by Alwyn ap Huw at 7/16/2007 09:08:00 pm No comments:\nPleidleisio dros Aleri Caernarfon\nRoedd y ddadl fer yn y Senedd heddiw yn cael ei godi gan Alun Ffred. Roedd o'n dadlau am werth Galeri Caernarfon fel cyfraniad i fywyd diwylliannol a diwydiannol tref Caernarfon. Cafodd ei sylwadau croeso traws pleidiol a chafwyd cytundeb bod Galeri yn enghraifft wych i Gymru gyfan o sut gellir cyfuno'r celfyddydau a diwydiant er lles pob agwedd o fywyd cymdeithasol.\nYn ystod ei araith cafwyd apêl gan Ffred ar i bawb cefnogi ymgais Galeri i ennill gwobr gan y Loteri Genedlaethol.\nI fwrw pleidlais dros Galeri Caernarfon ewch YMA\nPosted by Alwyn ap Huw at 7/12/2007 01:40:00 am No comments:\nPôl y Blaid\nMae Plaid Cymru wedi ei phlesio mor arw gan ei phôl piniwn preifat diweddaraf, fel ei bod wedi penderfynu ei rhyddhau i'r wasg.\nLlafur 45.2% fynnu 13 pwynt % ers yr etholiad\nPlaid Cymru 24.3% fynnu dim ond 1.9 pwynt %\nCeidwadwyr 12.6% i lawr 11.8 pwynt %\nRhydd Dem 10.1% i lawr 4.9 pwynt %\nNid ydwyf yn or hoff o bolau piniwn Cymreig, yn bennaf gan eu bod yn gyson anghywir a hynny oherwydd brychau yn y ffordd y maent yn cael eu cynnal. Mae'r pôl yma yn cynnwys y brychau mwyaf amlwg. Yn gyntaf nid cwmni pôl piniwn mo Beaufort Research, cwmni ymchwil marchnata ydyw. Yr hyn mae’r Blaid yn gwneud yw talu Beaufort hyn a hyn y cwestiwn i'w gofyn mewn archwiliad masnachol cyffredinol. Mae pawb yn defnyddio papur tŷ bach, felly mae cwestiynau Beaufort am ba frand yr wyt yn prynu yn ddilys, ond nid pawb sydd yn pleidleisio felly dydy cwestiynau am dy hoff frand o blaid wleidyddol dim yr un mor ddilys.\nOnd o gogio am funud bach bod y pôl yn dangos tueddiadau gwleidyddol cywir rwy'n synnu braidd bod y Blaid wedi ei ryddhau. Y bwriad oedd cyfiawnhau'r penderfyniad i glymbleidio a Llafur gan ddangos bod dwy blaid y glymblaid yn fwy poblogaidd nawr nag ydy'r ddwy sydd allan o'r glymblaid. Digon teg; ond pe bai ffigyrau'r pôl yn cael eu gwireddu trwy Gymru gyfan bydda'r Blaid mewn twll.\nOs mae canlyniad y pôl oedd canlyniad cyffredinol "go iawn" Mai 3ydd bydda'r Blaid wedi methu ennill yng Nghonwy nac yn Llanelli. Mi fyddai, o bosib, wedi crafu un neu ddwy sedd ychwanegol ar y rhestr, ond mi fyddai'r Blaid Lafur wedi ei ddychwelyd efo mwyafrif clir iawn i'r Cynulliad heb angen cynghreirio efo Plaid Cymru na'r un blaid arall.\nYn hytrach na bod yn brawf o lwyddiant y Blaid wrth gynghreirio a Llafur, mae'r pôl yma yn brawf diamheuaeth bod y Blaid wedi gwneud camgymeriad dybryd. Mae'r pôl yn dangos yn glir mae'r Blaid Lafur sydd wedi derbyn y bendith mwyaf o'r clymblaid, gyda bron i dreuan mwy o gefnogaeth iddi rwan nag oedd ganddi ddeufis yn ôl!\nPosted by Alwyn ap Huw at 7/12/2007 12:58:00 am 1 comment:\nWythnos faith i'r byddar\nOs trowch i S4C2 rŵan (12:30 Dydd Mawrth), fe welwch Rhodri Morgan yn ateb cwestiynau aelodau'r Cynulliad. Nid rhaglen byw, mae'n amlwg gan fod Rhodri yn yr Ysbyty (brysied wella). Rhaglen wedi ei recordio sydd ymlaen ar gyfer y gymuned fyddar, gyda dyn yn cyfieithu'r drafodaeth i'r Arwyddiaith. Mae'n wych bod gwasanaeth ar gyfer y gymuned fyddar yn dod o'r Cynulliad. Mae'n bwysig bod pobl sydd yn byw efo anabledd yn cael gwasanaeth lawn o'r Cynulliad er mwyn iddynt chware rhan cyflawn ym mhrosesau democrataidd ein gwlad. Ond dydy cael y gwasanaeth wythnos gyfan ar ôl pawb arall dim yn ddigon da. Mae Wythnos yn amser maith mewn gwleidyddiaeth meddai Harold Wilson, a does dim modd inni sydd yn byw efo anabledd chware rhan gyflawn yn y broses ddemocrataidd os oes rhaid ini ddisgwyl am wythnos faith cyn cael gwybod be sy'n cael ei drafod yn y Senedd.\nPosted by Alwyn ap Huw at 7/10/2007 01:00:00 pm No comments:\nGwaredigaeth trwy FFYDD, nid athroniaeth.\nMae yna dipyn o drafodaeth wedi bod yng ngholofnau'r cylchgrawn Golwg yn niweddar am y ffydd Cristionogol.\nRhai megis Rhys Llwyd yn dadlau o'r safbwynt Efengylaidd Calfinaidd. Aled Lloyd Jones, ficer Porthmadog, yn codi sgwarnogod goruwchnaturiol sydd y tu hwnt i'm dirnad i, a Cynog Dafis (AS AC gynt) yn ceisio troedio tir canol.\nO ran barn athrawiaethol bersonol yr wyf yn agosach o lawer at farn Rhys Llwyd na barn y rhai sy'n ysgrifennu yn ei erbyn.(Er, fel Methodist go iawn, nid Methodist Calfinaidd, rwy'n methu derbyn heresi etholedigaeth gras Rhys a'i griw, bid siŵr).\nOnd, ac mae'n ond mawr. Un o'r pethau sydd wedi fy mhryderu ers talwm efo'r mudiad efengylaidd Cymreig yw'r pwyslais mae'n rhoi ar athrawiaeth. Trwy ffydd daw gwaredigaeth, nid trwy athrawiaeth. Iawn yw dadlau yn erbyn athrawiaeth gyfeiliornus, honedig, Aled a Cynog ond ydy'r diffygion athrawiaethol yn lleihau eu ffydd yng Nghrist?\nMae Efengyl Luc yn son am ddau droseddwr a groeshoeliwyd ar yr un pryd a'r Iesu. Mae un yn mynegi ffydd gan ddweud wrth yr Arglwydd Iesu Cofia fi pan ddoi i'th Deyrnas (Luc23:42). Rwy'n sicr pe bai unrhyw un wedi gofyn i'r troseddwr hwn beth yw dy farn am etholedigaeth gras, geirwiredd yr Efengylau, traws gyfnewidiad yr offeren? neu gwestiwn athrawiaethol mawr arall, mi fyddai wedi ei ddrysu'n llwyr. Ond gan fod ffydd ganddo, yn hytrach na farn athrawiaethol uniongred, fe ddywedodd yr Iesu wrtho Yn wir 'rwy'n dweud wrthyt, heddiw byddi gyda mi ym mharadwys.\nEr gwaethaf pob anghytundeb athrawiaethol a'r farn uniongred, mae Aled a Cynog yn barhau i fynegi eu ffydd yng Nghrist. Onid yw hynny yn ddigonol i'w cyfrif yn gyd-gristnogion a ni sydd yn credu mewn gwaredigaeth trwy ffydd? Onid heresi a chyfeiliornad llwyr o'r efengyl yw mynnu gwaredigaeth trwy ymrwymiad at athrawiaethau arbenig?\nPosted by Alwyn ap Huw at 7/10/2007 04:33:00 am 1 comment:\nChampagne neu boen go iawn?\nFe wnaed y ddêl ysgeler. Rhaid byw hefo'i, er gwell er gwaeth. Ond nid dyma ddiwedd y stori dyma'r cychwyn go iawn. Dim ond prolog fu'r naw wythnos a aeth heibio.\nHwyrach bod IWJ wedi perswadio eu hun a'i blaid eu bod wedi ildio i Lafur er lles Cymru, ond dim ond ffŵl o'r iawn ryw bydd yn credu mai lles Cymru oedd ar flaen meddwl y Blaid Lafur, lles Llafur a lles Llafur yn unig oedd wrth wraidd penderfyniad Llafur i gefnogi'r ddêl. Peidied neb anghofio hynny.\nMae'r mudiad Llafur wedi dangos ers bron i ganrif mae hi yw prif elyn dyheadau'r genedl Gymreig mae hi yw prif wrthwynebydd ffyniant yr iaith Gymraeg, does dim byd yn y ddêl ysgeler sy'n newid hyn. Priodas gyfleuster sydd yma nid cariad pur, a Llafur sy'n cael y cyfleuster mwyaf. Bydd rhaid i Blaid Cymru gweithio yn galed iawn i sicrhau bod termau'r pre-nup yn cael eu cadw i'r llythyren, gan fod rhywfaint o dystiolaeth bod Llafur eisoes wedi ei dorri cyn bod cyfle am stag night heb son am briodas ffurfiol.\nDoes dim amheuaeth bod y Blaid Ryddfrydol yn ei ddydd a'r Blaid Geidwadol hefyd wedi bod yn anfwriadol esgeulus o anghenion Cymru a'r Gymraeg, ond dim ond un blaid sydd wedi mynd allan o'i ffordd i fod yn fwriadol elyniaethus i'n hiaith a'n cenedl.\nMae'n ffaith ddiymwad: o ganlyn un cocwyllt, cocwyllt bydd y wraig. Mae Plaid Cymru wedi neidio i'r gwely efo cymar anystywallt, bydd anawsterau mawr o'i flaen i sicrhau bod y cymar yn cadw at ei addewidion priodasol.\nMae'n debyg bod stori ar fin dorri bod dau o'r prif drafodwyr parthed y ddêl cochwyrdd wedi neidio i’r un gywely yn llythrennol yn hytrach na jyst yn ffigyrol.\nPosted by Alwyn ap Huw at 7/08/2007 04:09:00 am 3 comments:\nPoni welwch chwi'r deri'n ymdaraw?\nPoni welwch chwi'r môr yn merwinaw'r tir?\nPoni welwch chwi'r gwir yn ymgweiriaw?\nPoni welwch chwi'r haul yn hwyliaw'r awyr?\nPoni welwch chwi'r sŷr wedi'r syrthiaw?\nPoni welwch chwi'r byd wedi'r bydiaw?\nOch hyd atat ti Dduw na ddaw - môr dros dir!\nNa beth y'n geidr i ohiriaw?\nCan werth ei ail ganu ar y diwrnod y mae Plaid Cymru, o bob plaid, am ail adrodd y Brad yng nghlochdy Bangor yn neuadd Pontrhydfendigaid!\nDyniadon ynfyd - o'r iawn ryw!\nPosted by Alwyn ap Huw at 7/07/2007 02:54:00 am 3 comments:\nTrist oedd clywed am farwolaeth y Parch T.J. Davies ychydig ddyddiau yn ôl. Mi ddois i adnabod TJ yn gyntaf yn Ysgol Haf yr Ysgol Sul ym 1976 pan oeddwn yn efengylwr ifanc hynod filwriaethus ac anoddefgar o farn pawb arall. Er gwaethaf fy anoddefgarwch tuag at ei farn ef, ac er gwaethaf y ffordd fwyaf dieflig o anghwrtais imi fynegi'r farn yna roedd TJ yn ymateb o hyd mewn modd rhadlon a chwrtais. Er fy mod i yn bloeddio tân a brwmstan arno ef am ei farn, roedd o'n fodlon gwrando yn barchus ar fy mloeddio a chynnig cyngor caredig wrth ymateb.\nUn o'r pethau mwyaf gwirion imi wneud yn fy nydd oedd meddwi'n dwll (er fy mod yn ddirwestwr rhonc ar y pryd) ar anogaeth dirwestwyr efengylaidd eraill ac yna churo ar ddrws tŷ TJ yng Nghaerdydd a gofyn iddo am bris botel o wisgi. Cefais groeso ganddo, panad a chacen a fy nhrin fel un oedd mor sobor â sant. Gan TJ dysgais wir ystyr troi y boch arall, trwy weithred, yn hytrach na phregeth.\nMae nifer o bobl ifanc Cymru wedi cael cymorth, lloches a bendith trwy'r Gorlan yn yr Eisteddfod Genedlaethol. Tynnu'r p*** allan o TJ oedd un o'r rhesymau am ddechrau'r Gorlan, neu Dafarn TJ (tomato jiws), ys y galwyd yn wreiddiol. Rhan o fawredd TJ oedd ei gefnogaeth i'r fenter, er gwaetha'r ffaith mae tynnu hwyl ar ei ben gan "elynion" crefyddol oedd rhan o'r sail.\nMae Cymru wedi colli dyn mawr, cyfaill triw i'r iaith a'r genedl a Christion anghymharol ym marwolaeth TJ, bendith bydd pob coffa amdano, heddwch i'w llwch, yn ddi-os mawr bydd ei wobr yn y Nef.\nPosted by Alwyn ap Huw at 7/07/2007 12:16:00 am 1 comment:\nPrynu Mochyn Mewn Sach\nMae'r ddêl ddieflig wedi ei dderbyn gan y Blaid Lafur, gyda mwyafrif eithaf iach. Er rhaid cofio bod y mwyafrif yna wedi ei chwyddo yn aruthrol oherwydd strwythurau annemocrataidd y Blaid Lafur, roedd 40% o gynrychiolwyr go iawn y Blaid Lafur yn wrthwynebus. Yn ôl Betsan Powys ar raglen newyddion S4C fe ildiodd rhywrai o'r 60% oherwydd y sicrwydd a roddwyd iddynt nad oedd cefnogi'r ddêl, o anghenraid, yn gyfystyr a chefnogi'r refferendwm sy'n ran o'r ddêl. Mae hyn drewi braidd gan mae'r refferendwm yw brif fendith y ddêl yng ngolwg Plaid Cymru.\nGyda 40% o gynrychiolwyr etholaethau'r Blaid Lafur a bron y cyfan o'i ASau yn erbyn refferendwm, a chynhadledd y Blaid eisoes wedi dweud bod modd cachu ar yr addewid am refferendwm, rhaid gofyn pa werth sydd i'r addewid holl bwysig yma? Dim tybiwn i. Mae'n amlwg bod Llafur yn ceisio gwerthu mochyn mewn sach i'r Blaid. Yn anffodus mae'n debyg bydd cynrychiolwyr y Blaid yn ddigon ffôl i'w prynu ym Mhontrhydfendigaid yfory. Diwrnod du yn hanes y genedl, wir yr!\nPosted by Alwyn ap Huw at 7/06/2007 11:05:00 pm 1 comment:\nRwy'n rhoi fy nghefnogaeth etholiadol i Blaid Cymru oherwydd fy mod yn credu mewn annibyniaeth i Gymru. Er bod y Blaid yn gyndyn weithiau i gyhoeddi'r ffaith, Plaid Cymru yw'r unig blaid wleidyddol sydd yn credu mewn annibyniaeth i Gymru.\nPe na bawn yn genedlaetholwr mi fyddwn, yn ddi-os, yn geidwadwr. Rwy'n teimlo yn agosach at feddylfryd gwleidyddol pobl megis Dylan Jones-Evans, Guto Bebb a Glyn Davies nag ydwyf at feddylfryd Adam Price, Leanne Wood neu Bethan Jenkins. Ond nid oes gennyf broblem o fath yn byd a chyd weithio efo pobl o feddylfryd cymdeithasol ac economaidd amgen na fy un i, cyn belled a bod y cydweithio wedi selio ar yr angen am annibyniaeth yn bennaf.\nYn anffodus nid annibyniaeth yn bennaf bu agwedd Plaid Cymru ers etholiad 1997 os nad yng nghynt. Ym mhob un o'r etholiadau diweddar agwedd y Blaid i gwestiynau am annibyniaeth bu Dyw'r etholiad yma ddim yn ymwneud ag annibyniaeth mae i'w ymwneud a ..... (llenwch y bwlch efo unrhyw gach sosialaidd o'ch dewis).\nNid ydwyf am fod yn aelod o blaid sydd yn rhoi sosialaeth o flaen pob ystyriaeth arall, nid ydwyf (hyd yn oed) am fod yn aelod o blaid sy'n rhoi ceidwadaeth uwchlaw pob dim arall. Rwyf am fod yn aelod o blaid sy'n rhoi annibyniaeth i Gymru ar frig ei agenda gwleidyddol.\nY cyfyng gyngor yw:\nPa modd mae creu plaid sy'n rhoi cenedlaetholdeb ar frig ei agenda? A'i trwy geisio ail feddiannu Plaid Cymru a'i droi yn ôl at ei wreiddiau, neu drwy greu plaid genedlaethol newydd?\nPosted by Alwyn ap Huw at 6/30/2007 02:31:00 am No comments:\nY dilyn agwedd trahaus Thomas Cook tuag at yr iaith mae cwmni Tesco wedi danfon llythyr at rai o'i weithwyr Cymraeg eu hiaith i ddweud wrthynt am beidio â thrafod eu gwaith ymysg ei gilydd trwy gyfrwng y Gymraeg.\nMae Tesco yn aml yn gweithio fel partner i Fwrdd yr Iaith ac yn caniatáu i'r Bwrdd defnyddio ei siopau i hybu ymgyrchoedd. Mae'r ffaith bod cwmni sydd yn gweithio mor agos â'r bwrdd yn gallu gweithredu yn y modd yma yn dangos pa mor ddiwerth yw Deddf Iaith 1993, a phaham bod angen deddf iaith newydd sydd yn amddiffyn hawliau gweithwyr yn y sector cyhoeddus.\nPosted by Alwyn ap Huw at 6/29/2007 05:14:00 pm 1 comment:\nGyda chymaint yn digwydd yn y Bae a Thŷ’r Cyffredin ddoe cafodd hanes, a fyddai'n newyddion gwleidyddol o bwys i Gymru ar ddiwrnod arall, ei gladdu braidd. Ar ôl deng mlynedd o wasanaeth i'w wlad a'i blaid fel llefarydd materion Cymreig y Ceidwadwyr yn Nhŷ’r Arglwyddi mae'r Arglwydd (Wyn) Roberts o Gonwy am ymddeol.\nYn ystod y deng mlynedd diwethaf mae Syr Wyn wedi bod yn Arglwydd gweithgar a diwyd ac mae o wedi dylanwadu ar nifer o fesurau seneddol yn ymwneud a Chymru gan gynnwys Deddf Llywodraeth Cymru 2006. Rwy’n gobeithio bod pwy bynnag sy'n cael ei ddewis yn ei le yn gymaint o "genedlaetholwr" a bu Syr Wyn, oherwydd bydd Tŷ’r Arglwyddi yn chware rhan bwysicach nag a fu yng ngwaith y Cynulliad o hyn ymlaen.\nFel y gwyddom bydd gan y Cynulliad newydd hawliad deddfwriaethol o dan drefn gymhleth. Bydd Mesurau'r Cynulliad yn gorfod cael eu cymeradwyo gan Ysgrifennydd Gwladol Cymru, Tŷ’r Cyffredin, Y Cyfrin Gyngor a Thŷ’r Arglwyddi. Fe all Tŷ’r Arglwyddi ymwrthod a Mesurau'r Cynulliad neu (o bosib) eu diwygio, yn ogystal â rhoi sêl bendith iddynt. Gan hynny mae'n bwysig cael wladgarwyr fel yr Arglwydd Roberts o Gonwy yn y Tŷ i sicrhau pob tegwch i'r mesurau.\nWrth gwrs Tori yw Syr Wyn a Thori bydd ei olynydd. Mae yna Gymry da o'r pleidiau eraill yn Arglwyddi hefyd, fy ngweinidog annwyl y Parchedig Arglwydd Roger Roberts o’r Rhydd Dems, Yr Arglwydd Elystan Morgan ac eraill o'r Blaid Lafur a Dafydd Elis Thomas o Blaid Cymru. Bydd cyfrifoldeb mawr ar rain i sicrhau pob tegwch i fesurau'r Cynulliad hefyd. Ond bydd yna anawsterau i Dafydd El. Yn gyntaf wrth gwrs bydd ganddo job a hanner i'w gyflawni yn y Cynulliad, heb fawr o amser i sbario i fod yn Nhŷ’r Arglwyddi hefyd. Yn ail gan fod Dafydd yn AC, yn aelod o'r Cyfrin Gyngor ac yn Arglwydd bydd yna bwysau cyfansoddiadol arno i beidio â cheisio ymarfer dylanwad ar fwy nag un lefel o'r broses. Gan ei fod yn niwtral fel Llywydd y Cynulliad mi fydd yn anodd iddo fod yn bleidiol neu yn wrthwynebus i Fesur o'r Cynulliad mewn lle arall. Felly mae yna berygl bydd unig lais y Blaid yn Nhŷ’r Arglwyddi yn cael ei dewi tra fo mesurau'r Cynulliad ger bron.\nMae yna gant a mil o resymau da dros wrthwynebu bodolaeth Tŷ’r Arglwyddi a chymaint o resymau da dros beidio â danfon Pleidwyr i'r ffasiwn le, ond mae'n rhaid inni fyw yn y byd fel y mae hyd iddi newid. Gan fydd Tŷ’r Arglwyddi yn chware rhan bwysig yn hynt a helynt Mesurau'r Cynulliad mae'n bwysig bod Arglwyddi o'r Blaid yno i gael dylanwad. Mae'n hen bryd i'r Blaid newid ei bolisi o foicotio’r Arglwyddi ac i wneud hynny ar fyrder, gan fydd y Mesur Cyntaf yn cael ei drafod yn y Tŷ tua mis Hydref.\nOnd pwy i gael fel Arglwydd o genedlaetholwr? Mae yna ryw dinc yn yr enw Yr Arglwydd Alwyn o Rechflin, yn does? ;-)\nPosted by Alwyn ap Huw at 6/28/2007 02:01:00 pm 2 comments:\nYn ôl blog Vaughan Roderick\nOs nad aiff rhywbeth mawr o le dw i'n disgwyl i Blaid Cymru cefnogi coch-gwyrdd. Dyma'r rheswm. Dw i'n synhwyro bod Ieuan yn reddfol yn ddyn yr enfys. Ond dw i hefyd yn amau y bydd yn gweld undod y blaid yn ffactor allweddol.\nPe bai'n gwthio am yr enfys mae'n bosib y byddai'n colli'r bleidlais neu yn ei hennill o fwyafrif bychan. Pe bai e, ar y llaw arall, yn argymell delio a Llafur fe fyddai'r mwyafrif yn fwy sylweddol.\nFe fydd y ffaith bod cefnogwyr mwyaf pybyr yr enfys yn wleidyddion mwy aeddfed a disgybledig na rhai o gefnogwyr coch-gwyrdd hefyd yn ffactor. Fe fyddai pobol yr enfys yn derbyn penderfyniad y mwyafrif. Dyw hynny ddim, o reidrwydd, yn wir am rai o aelodau'r garfan arall. .\nYfory felly dw i'n amau y bydd Ieuan yn mynd yn groes i'w reddf ac yn aberthu ei uchelgais ei hun er mwyn ei blaid. Mae Ieuan wedi tyfu yn ystod hyn oll. Fe ddylai aelodau Plaid Cymru fod yn falch o'i harweinydd.\nOs ydy hyn yn wir, a bydda ymddygiad blaenorol rhai ACau yn awgrymu bod yna bosibilrwydd ei fod yn wir, mae'n warthus o'r naill ochor a'r llall. Ar y cochwyrdd am fod mor bwdlyd o blentynnaidd ac ar yr enfyswyr am fod mor ddi-asgwrn-cefn ac ildio i'w pwdu. Beth bynnag yw rhinweddau'r naill glymblaid neu'r llall bydda wneud y dewis ar y sail y mae Vaughan yn honni y caiff ei wneud yn ffwlbri. Does dim sail waeth ar gyfer penderfynu siâp llywodraeth yn bosib.\nYn wahanol i Vaughan rwy'n methu gweld dim i'w hymfalchïo ynddi yn ymddygiad Ieuan os ydyw yn rhoi gorau i'w huchelgais i fod yn brif weinidog, nid er lles Cymru, nid er mwyn ehangu datganoli, nid er mwyn achos y genedl ond o herwydd ei ofn i sefyll yn gadarn yn erbyn rhai sydd am roi eu rhagfarnau am bleidiau gwleidyddol eraill o flaen yr hyn sydd orau i'w plaid hwy eu hunain.\nPosted by Alwyn ap Huw at 6/26/2007 11:06:00 pm 1 comment:\nPosted by Alwyn ap Huw at 6/26/2007 04:33:00 pm 1 comment:\nByddem yn gwybod erbyn diwedd yr wythnos, gobeithio, pwy fydd yn Llywodraethu Cymru o ganlyniad i'r etholiadau dau fis yn ôl (oni bai bod troad arall yn cael ei roi i'r gynffon). Ond gan fod yr ACau ar fin mynd ar eu gwyliau haf bydd y llywodraeth newydd ddim yn dechrau wrth ei waith tan Fis Medi. Pum mis hir ar ôl galw'r etholiad.\nRwyf wrth fy modd yn gwylio'r felin wleidyddol yn malu, ond yr wyf wedi diflasu disgwyl i wenith yr etholiad troi'n flawd llywodraethol. Ac os ydy gwleidydd-gi fatha fi wedi diflasu, rwy'n siŵr bod mwyafrif pobl Cymru wedi cael llond bol a hanner a'r sefyllfa.\nMae nifer o sylwebyddion wedi bod yn mawrygu'r newid seismic sydd wedi digwydd yng Nghymru ers yr etholiad ac wedi croesawu'r wleidyddiaeth newydd. Rwy'n cytuno, i raddau, ond mae'r ffaith bod y trafodaethau clymbleidiol wedi bod mor hirwyntog ac wedi diflasu cynifer o bobl wedi gwneud niwed i'r Cynulliad, i'r broses datganoli ac i'r achos cenedlaethol.\nBeth bynnag fo'r canlyniad terfynol y mae'n hollbwysig bod y pedwar prif blaid yn edrych eto ar eu trefniadau mewnol, i sicrhau bod trafodaethau tebyg (os bydd eu hangen) ar ôl etholiad 2011 yn rhedeg yn llawer esmwythach na'r hyn a gafwyd eleni.\nPosted by Alwyn ap Huw at 6/26/2007 12:33:00 pm No comments:\nRwy'n cael fy nghynrychioli yn y Bae gan y Cynghorydd Gareth Jones AC. Ar wahân i'r ffaith ei fod yn cynrychioli etholaeth Aberconwy yn y Cynulliad mae o hefyd yn cynrychioli un o wardiau Llandudno ar Gyngor Bwrdeistref Sirol Conwy. Yn wir Gareth yw arweinydd grŵp y Blaid ar y cyngor ac mae o'n aelod o'r cabinet. Mae'r Cynghorydd Darren Millar yn gyd aelod iddo yng Nghyngor Conwy a'r Cynulliad.\nDoes dim byd newydd yn y ffaith bod Aelodau o'r Cynulliad hefyd yn aelodau o Gyngor lleol. Yn y Cynulliad cyntaf, credaf fod tua hanner yr aelodau hefyd yn gynghorwyr sir. Yn ystod yr etholiadau lleol cyntaf ar ôl creu'r Cynulliad mae'n amlwg nad oedd llawer yn gweld tyndra rhwng y ddwy swydd. Ail etholwyd pob un o'r ACau a oedd yn amddiffyn eu seddi cyngor.\nBellach dim ond tua chwarter o'r ACau sydd hefyd yn gynghorwyr (16, os yw fy ymchwil yn gywir). Ond mae ambell un wedi dal y ddau fandad ers y cychwyn, megis y Cynghorydd Peter Black AC.\nMae Peter Black wedi llwyddo yn arbennig o dda i gynrychioli ei ddwy etholaeth yn ystod y ddau dymor Cynulliad a fu, roedd Gareth hefyd yn gynghorydd ac yn AC gweithgar dros bren yn ystod ei gyfnod cyntaf yn y Cynulliad.\nGan fod gan y Cynulliad, bellach, mwy o bwerau, a gan fod posibiliadau y bydd ei phwerau yn ehangu eto byth, ac yn wir gan fod y Cynulliad yn rhoi mwy a mwy o bwysau gweithredol ar y cynghorau, a ydi'n iawn i unigolyn parhau i fod yn gynghorydd ac yn AC mwyach?\nPosted by Alwyn ap Huw at 6/20/2007 01:05:00 am 1 comment:\nNi fûm erioed yn or hoff o wobrwyo pobl sy'n mynegi barn, boed gwleidyddion neu newyddiadurwyr. Fy ofn yw bod perygl i bobl cael eu dylanwadu yn ormodol gan y wobr i ddweud eu barn yn onest. Ofn pechu carfan o'r beirniaid rhag colli eu cefnogaeth ar adeg rhannu'r gwobrau, anwybyddu pethau sydd o bwys mawr i leiafrif bach gan nad oes gan y lleiafrif bach digon o glowt wrth bennu gwobrau, rhoi barn sy'n haeddu gwobr yn hytrach na barn sy'n haeddu sylw ac ati. Mae fy nheimladau chwithig am wobrwyo gwleidyddion a newyddiadurwyr yn estyn rhywfaint at blogiau, yn arbennig blogiau sydd yn trafod materion y dydd, barn gelfyddydol, barn grefyddol ac ati.\nMae'n amlwg nad yw Sanddef yn cytuno a'm marn. Y mae o wedi dechrau blog arbennig ar gyfer gwobrwyo blogiau gorau Cymru. I'r sawl sydd am gefnogi'r fenter mae manylion pellach ar gael yma.\nGwobrau Blog Cymru 2007\nPob hwyl i bawb sy'n gystadlu.\nPS.Mae peint ar gael i bawb sy'n fotio i fi.\nPPS Bydd y peint ar gael yn eich tafarn lleol ar ôl i chi talu amdano\nPosted by Alwyn ap Huw at 6/19/2007 09:19:00 pm 3 comments:\nMae dipyn go lew o ddŵr wedi llifo trwy'r afon ers imi ddysgu Ffrangeg yn yr ysgol ac yr wyf wedi anghofio bron gymaint a ddysgais o'r iaith, ond o'r ychydig yr wyf yn cofio credaf fod y dyfyniad isod o flog REPORTAGE ET PHOTO yn dweud bod Ciaran Jenkins, gohebydd blogio Golwg wedi ennill y wobr gyntaf yng nghystadleuaeth blogio CNN\nFelly llongyfarchiadau calonnog i Blamerbell ar ei lwyddiant, rwy'n siŵr bydd Cymru gyfan yn falch drosto. Llongyfarchiadau i Reportage et Photo am ddod yn ail hefyd.\nPosted by Alwyn ap Huw at 6/17/2007 01:10:00 am No comments:\nI'r rhai ohonom sydd wedi bod yn dilyn y frwydr iaith dros y blynyddoedd does dim byd newydd, syfrdanol, neu unigryw yn hanes Thomas Cook. Mae o'n hen-hen stori. Yr ydym wedi clywed yr un hanes am fwyty yng Nghaernarfon, siop ym Metws y Coed, archfarchnad yn y Bala ac ati ac ati. Mae'r fath sarhad ar yr iaith yn digwydd mor aml, bron gellir cytuno a Rhodri Morgan bod y fath beth yn boring bellach.\nOnd mae Thomas Cook wedi gwneud cymwynas a'r iaith, bron iawn, trwy ddewis yr adeg gorau un i brofi rhagfarn cwmnïau preifat tuag at yr iaith.\nYr un peth sydd wedi nodweddu gwahaniaeth barn rhwng Llafur a'r Enfys yw bod pleidiau’r enfys ill tri yn gytûn bod angen gwell ddeddfwriaeth iaith (er, yn anghytuno a sgôp y fath ddeddfwriaeth). Mae agwedd Thomas Cook wedi cryfhau’r cytundeb rhwng pleidiau'r enfys ac wedi rhoi sail i ddadl Plaid Cymru bod rhaid i Ddeddf Iaith bod yn bwnc canolog mewn unrhyw drafodaethau Cochwyrdd.\nDyma'r tro cyntaf yn fy mywyd hir, imi weld pob un o'r pedwar prif blaid yn uno i gondemnio cwmni am sarhau'r iaith mewn ffordd mor groch. Er nad ydyw agewdd Thomas Cook yn unigryw o bell ffordd, ysywaeth, bydd amseriad yr achos yma yn sicr o arwain at gryfhau hawliau'r iaith mewn rhyw fodd neu'i gilydd. Felly diolch o galon Tomos Cwc.\nPosted by Alwyn ap Huw at 6/12/2007 01:41:00 am 3 comments:\nMae nifer o sylwadau ar y blogiau gwleidyddol ac yn edeifion gwleidyddol Maes-e yn niweddar wedi profi bod yna gnewyllyn o genedlaetholwyr Cymreig sy' ddim yn derbyn y farn Sosialaidd.\nRwy'n credu bod y rhan fwyaf o aelodau a chefnogwyr Plaid Cymru yn perthyn i'r canol neu'r dde o'r sbectrwm gwleidyddol. Yn anffodus ers dechrau'r wythdegau bu don o sosialwyr yn honni mae achos sosialaidd yw'r achos cenedlaethol; ers canol y nawdegau mae'r don wedi troi yn llif. Bellach yr unig ddadl genedlaethol, bron iawn, sy'n cael ei gynnig yw'r ddadl sosialaidd ac mae'r mwyafrif o Bleidwyr yn derbyn y ddadl yna, yn erbyn eu synhwyrau cynhenid, gan nad ydynt yn clywed dadl amgen.\nGan hynny yr wyf yn croesawu galwad Sanddef Rhyferys am fforwm i genedlaetholwyr sy' ddim yn Sosialwyr i gyd drafod er mwyn ceisio datblygu syniadau cenedlaethol y de a'r canol ac i geisio lledaenu neges cenedlaetholdeb Cymreig o bersbectif sydd ddim yn un Sosialaidd.\nOs oes gennych ddiddordeb mewn ymuno a'r fath fforwm mae rhagor o fanylion ar flog Ordivicius.\nYr wyf wedi agor trafodaeth ar yr un testun ar Faes-E. Os ydych yn aelod o'r Maes gwell bydd trafod yno yn hytrach nag yn fy mlwch sylwadau.\nPosted by Alwyn ap Huw at 6/12/2007 01:01:00 am 5 comments:\nErs blynyddoedd, bellach, yr wyf wedi arfer mynd a gwydr a phapurau newyddion gwasarn i'r canolfan ail gylchu, er gwaethaf hynny mae fy nheulu wedi llwyddo llenwi ei wili-bin i'r top pob wythnos.\nBellach mae'r Cyngor lleol (Conwy) wedi penderfynu casglu sbwriel "cyffredin" pob yn ail wythnos a chasglu sbwriel ailgylchadwy pob yn ail wythnos. Y drwg ydy mai'r unig bethau y maent am imi roi yn y bin ailgylchu yw gwydr a phapur, pethau yr wyf wedi dod i'r arfer o beidio â'u binio ers talwm. Sydd yn peri problem imi, mae'n rhaid imi gael gwared â hanner cynhwysion y wili mewn modd amgen pob pythefnos.\nGwych, rwy'n cefnogi ailgylchu, felly yr wyf wedi bod yn edrych ar bob darn o rwtsh cyn ei finio, wedi edrych ar y symbol ailgylchu sydd ar bob paced ac wedi eu rhannu yn ôl y symbol. Plastig a chardfwrdd yw'r ddau beth mwyaf yr wyf yn eu binio. Er mwyn cadw lle yn y wili yr wyf wedi cadw pob darn o blastig a chardbord ar wahân yr wythnos diwethaf er mwyn eu hailgylchu.\nDdoe mi es am dro i'r domen leol i gynnig y cardfwrdd a'r plastig i'w ailgylchu, ond cefais fy ngorchymyn i'w gosod yn y sgip ar gyfer gwasarn domestig cyffredin. Sy'n golygu na fydd un darn mwy o'r gwastraff mae fy nheulu yn ei chynhyrchu yn cael ei ailgylchu nag oedd cyn i'r cynllyn ailgylchu dechrau.\nYn waeth byth, yn hytrach na un lori bin yn mynd a gwastraff wythnos o stad o gant o dai i'r domen leol, bydd angen cant o deithiau car unigol. Pa les i'r amgylchedd sydd i'r fath lol botas o drefn?\nPosted by Alwyn ap Huw at 6/08/2007 02:49:00 am 1 comment:\nPrynhawn ddoe aeth tua 200 o feicwyr modur ar brotest yn nhref Llandudno yn erbyn penderfyniad prif gwnstabl y Gogledd Richard Brunstrom i ddangos lluniau o Mark Gibney y dyn a gollodd ei ben mewn damwain beic modur. Cafodd y lluniau eu dangos mewn cyfarfod preifat i newyddiadurwyr, ym mis Ebrill, ond penderfynodd un o'r newyddiadurwyr rhoi cyhoeddusrwydd i'r lluniau er mwyn cynnal fendeta yn erbyn Brunstrom oherwydd ei bolisi o weithredu y deddfau yn erbyn goryrru.\nY rheswm swyddogol dros y brotest yn ôl llefarwyr i'r wasg oedd yno oedd protestio yn erbyn y loes yr achosodd y Prif Gwnstabl i'r teulu.\nOnd rhaid cofio bod Mr Gibney yn gyrru ei feic ar gyflymder o dros 100 milltir yr awr ar adeg ei ddamwain ar y B5105 rhwng Cerrigydrudion a Rhuthun. Ffordd B, ffordd gul yng nghefn gwlad. Un dyn ac un dyn yn unig sydd yn gyfrifol am y loes a achoswyd i deulu Mr Gibney, sef ef ei hun. Pe na fyddai yn gyrru mewn ffordd mor orffwyll, byddai'r damwain heb ddigwydd a bydda na ddim lluniau o ganlyniadau ei orffwylltra i ddangos i newyddiadurwyr.\nMae'n gwbl amlwg nad oedd Mr Gibney yn poeni fawr ddim am y loes yr oedd ei ymddygiad am achosi i'w deulu ei hun nac am y perygl o achosi loes i deuluoedd diniwed defnyddwyr eraill y lon ar y diwrnod y cafodd ei ladd.\nYr hyn a'm ffieiddiodd fwyaf am y rali heddiw oedd clywed rhai o'r bobl a'i mynychodd yn cwyno ar strydoedd Llandudno wedi'r rali am yr hyn sydd wedi eu pechu go iawn. Sef bod Richard Brunstrom yn ceisio tarddu ar ryddid beicwyr i ddefnyddio lonydd cefn gwlad Cymru yn yr un modd diystyron a defnyddiodd Mr Gibney y B5105 yn ôl ym mis Medi 2003.\nOs ydy ymgyrchoedd Mr Brunstrom i greu lonydd diogel i drigolion cefn gwlad Cymru yn peri loes i'r fath bobl, loes pia hi - nid oes gennyf y mymryn lleiaf o gydymdeimlad a nhw.\nPosted by Alwyn ap Huw at 6/03/2007 01:40:00 am 2 comments:\nPosted by Alwyn ap Huw at 6/01/2007 09:29:00 pm 1 comment:\nAtgyfodi Datganoli i Loegr\nYn ôl cynlluniau ar adrefnu cyfansoddiad llywodraethol gwledydd Prydain y Blaid Lafur pan ddaeth Tony Blair i rym ym 1997 roedd Cymru a'r Alban i gael eu datganoli gyntaf ac yna roedd rhanbarthau Lloegr i'w datganoli. Fe aeth y cynllun yma ar chwâl yn 2004 pan bleidleisiodd etholwyr Gogledd Ddwyrain Lloegr yn gadarn yn erbyn datganoli. Y rhanbarth yma oedd yr un a ystyrid fel y mwyaf tebygol i bleidleisio o blaid, ac o golli'r refferendwm roedd yn amlwg nad oedd modd symud ymlaen a'r cynlluniau mewn unrhyw ranbarth arall.\nYn ôl adroddiad yn y Sunday Herald heddiw bydd Gordon Brown yn ceisio atgyfodi datganoli rhanbarthol i Loegr pan ddaw yn brif weinidog.\nMae datganoli rhanbarthol i Loegr yn bwysig i Brown oherwydd ei ofnau y bydd y ffaith ei fod yn Sgotyn yn cyfrif yn ei erbyn mewn etholiad cyffredinol. Mae nifer o Saeson eisoes yn gofyn pa hawl sydd ganddo i fod yn Brif Weinidog sydd â chyfrifoldeb dros nifer o agweddau ar lywodraeth Lloegr tra fo'r agweddau yna yn cael eu pennu gan Lywodraeth arall o dan reolaeth plaid arall yn ei gartref ef ei hun.\nWrth gwrs, does dim mymryn mwy o alw am ddatganoli i ranbarthau Lloegr heddiw nag oedd yn ôl yn 2004, a dim gobaith ennill refferendwm o blaid yn unrhyw un ohonynt. Mae yna bosibilrwydd felly bydd Brown yn ceisio osgoi'r angen am refferenda yn llwyr. Mae gan Loegr ei Gynulliadau Rhanbarthol yn barod. Cyrff statudol sydd yn dod a chynghorwyr a chynrychiolwyr cyrff cyhoeddus a gwirfoddol yng nghyd i drafod pethau megis datblygu rhanbarthol. Mae modd i Brown "democrateiddio" y cyrff hyn trwy fynnu bod eu haelodau yn cael eu hethol yn hytrach na'u henwebu.\nMae'n rhaid gwrthwynebu'r fath gynllun.\nYn gyntaf oherwydd bod Cernyw yn rhan o ranbarth De Orllewin Lloegr, sydd yn cynnwys y cyfan o'r penrhyn de gorllewinol. Gwlad yw Cernyw sydd yn haeddu ei senedd / cynulliad ei hun, gwarth ar bobl Cernyw yw eu trin fel rhan fach o ranbarth Seisnig.\nYn ail oherwydd bydd y cynlluniau yn diraddio statws cenedlaethol Cymru a'r Alban - rhanbarthau Prydeinig tebyg i ganolbarth Lloegr byddent ar ôl datganoli Seisnig yn hytrach na Chenhedloedd.\nYn drydydd, ac o bosib yn bwysicach yw oherwydd mae Cenedl ydy Lloegr hefyd, nid cyfres o ranbarthau. Os ydy Lloegr i'w trin yn gyfartal a Chymru a'r Alban yna Senedd i Loegr sydd ei hangen nid naw cynulliad i Loegr.\nSaesneg: Resurrection of English Regional Devolution\nPosted by Alwyn ap Huw at 5/27/2007 03:58:00 am No comments:\nLabels: Cymru, Datganoli, Lloegr, Yr Alban\nLlafur am byth?\nWrth ymateb i ethol Rhodri Morgan yn Brif Weinidog, fe awgrymodd Ieuan Wyn Jones bod gwleidyddiaeth Cymru wedi ei newid am fyth, ac yn ymfalchïo yn y ffaith bod trafodaethau ar ddewis amgen o Lywodraeth wedi eu cynnal. Ar y rhaglenni newyddion fe fynegodd Betsan Powys teimladau tebyg yn awgrymu y bydd rhaid i drydedd lywodraeth Rhodri Morgan ymddwyn yn wahanol i'r ddau a'i rhagflaenodd gan ei fod yn gwybod, bellach, bod dewis arall o Lywodraeth yn bosibilrwydd.\nFel mae Sanddef yn ddweud ar ei flog wrth ymateb i sylwadau IWJ Ond serch yr holl drafod methu a wnaethant, felly dw'i ddim yn gweld sut gall y fath fethiant gael ei liwio fel rhywbeth positif. Ac onid gwers yr wythnosau diwethaf yw nad oes modd gael llywodraeth wahanol i lywodraeth Llafur gan fod unrhyw drafodaethau o'r fath wastad am wynebu problem y casineb cynhenid sydd gan rhai ym Mhlaid Cymru a phlaid y Democratiaid Rhyddfrydol tuag at y Ceidwadwyr?\nTra bod rhai yn y Blaid yn parhau i roi sosialaeth o flaen anghenion y genedl, a thra bo dylanwad y garfan yma yn cynyddu sut mae modd cael unrhyw fath o gytundeb sy ddim yn cefnogi Llafur?\nPosted by Alwyn ap Huw at 5/26/2007 12:04:00 am No comments:\nPleidlais yr unben!\nO'i blaid neu yn ei herbyn, fe laddwyd y Cytundeb Enfys neithiwr gan bleidlais un unigolyn o Bwyllgor Canolog y Rhyddfrydwyr Democrataidd. Pe na bai ond un a bleidleisiodd yn erbyn y cytundeb wedi pleidleisio o'i blaid, siawns bydda'r Gytundeb Enfys yn fyw heddiw.\nA'i democratiaeth yw'r fath sefyllfa? Miliwn yn pleidleisio ac un yn penderfynu?\nBydd raid i'r Cynulliad nesaf, beth bynnag fo'i ymrwymiad pleidiol, sicrhau ffordd well o bennu llywodraeth cyn etholiadau 2011!\nPosted by Alwyn ap Huw at 5/25/2007 04:30:00 am No comments:\nRoeddwn wedi bwriadu sgwennu post yn tynnu sylw at gais Alex Salmond i gael tîm Albanaidd yng Ngemau Olympaidd 2012, ond fe gyrhaeddodd blog Annibyniaeth i Gymru'r llinell o'm mlaen.\nNid ydwyf yn un sy'n ymddiddori llawer mewn campau. Yr unig gamp yr wyf yn cymryd rhan ynddi yn rheolaidd yw dominos (os bydd tîm dominos Cymreig yng ngemau 2012, rwy'n gobeithio bod ar gael i'r dewiswyr). Mae'r post yma gan aelod o staff yr SNP yn mynegi, bron yn union fy nheimladau i (o gyfnewid gwlad ac enwau).\nWrth son am hawl gwledydd i gael cynrychiolaeth mewn gemau rhyngwladol dylid nodi bod Cernyw, nid yn unig wedi cael ei wrthod rhag cael tîm Cernywig yng Ngemau'r Gymanwlad, ond bod awdurdodau'r gemau cyfeillgar yn bygwth cyfraith ar y sawl sy'n ymgyrchu am y fath statws.\nPosted by Alwyn ap Huw at 5/22/2007 01:20:00 am 1 comment:\nWrth i'r trafodaethau am drefniadau traws pleidiol a chlymbleidiau mynd rhagddi, dim ond dau ddewis sydd gan yr ACau, bod yn rhan o'r Llywodraeth neu fod yn rhan o'r wrthblaid. Yr hyn sy'n ddifyr wrth i'r arweinwyr ystyried opsiwn yr wrthblaid yw sut mae'r gair hwn wastad yn magu'r cynffon effeithiol.\nMae yn anorfod bron i wrthblaid enfys bod yn aneffeithiol oherwydd ei natur. Bydd tri arweinydd plaid gwahanol yn gwrthwynebu'r llywodraeth yn hytrach nag un arweinydd yn lleisio barn pawb. Ceir cyfnodau pan fydd pob un o'r pleidiau yn gwrthwynebu'r llywodraeth ond am resymau gwahanol, gan ddrysu'r wrthddadl, a cheir cyfnodau pan fydd rhannau o'r wrthblaid yn ymatal mewn pleidlais neu'n cefnogi'r llywodraeth yn hytrach na sefyll yn gadarn gyda gweddill yr wrthblaid.\nEto yn y ddau Gynulliad diwethaf mae'r tair plaid lai a'r annibynwyr wedi profi, ar adegau prin, eu bod yn gallu ymddwyn fel gwrthblaid effeithiol iawn. Wedi llwyddo nid yn unig i drechu'r llywodraeth ond i sicrhau bod y llywodraeth yn ildio i'w dymuniad hwy. Ar yr adegau hyn bu'n rhaid i holl garfanau'r wrthblaid, cyd weithio, cyd gynllunio a sefyll yn gadarn fel un. Y cwestiwn amlwg wrth gwrs yw os oes rhaid wrth y fath clymbleidio i fod yn wrthblaid effeithiol, onid gwell yw clymbleidio i fod yn Llywodraeth?\nOs ddaw Llywodraeth enfys, dim ond un blaid bydd yn ffurfio'r wrthblaid, a honno'n blaid sydd wedi dangos ei fod yn gallu bod yn unedig ac yn ddisgybledig. Gallasai'r Cynulliad bod yn y sefyllfa unigryw lle bydd ganddi wrthblaid effeithiol am gyfnod llawn yn hytrach na dim ond yn ysbeidiol effeithiol. Os ddaw dydd y Llywodraeth enfys, difyr bydd gweld pa mor abl bydd hi i wrthsefyll pwysau gwrthblaid effeithiol go iawn.\nEnglish: Effective Opposition\nPosted by Alwyn ap Huw at 5/21/2007 05:56:00 pm 1 comment:\nY Blaid yn Ofni'r Enfys?\nUn o brif broblemau Plaid Cymru wrth ystyried y Glymblaid Enfys yw pa mor fodlon bydd adain chwith y Blaid i dderbyn clymblaid gyda'r Torïaid Cas.\nOnd ai'r chwith bydd yr unig wrthwynebwyr?\nElfyn Llwyd ydy'r unig un o fawrion Plaid Cymru i ddweud ar goedd nad ydyw'n hapus efo Plaid Cymru yn defnyddio'r label sosialaidd, gan hynny yr wyf yn amcanu nad ydyw yn cyfrif ei hun fel un o chwith y Blaid.\nWedi cyhoeddi ail bôl piniwn HTV yn ystod yr ymgyrch etholiadol, yn dangos mae'r Blaid oedd yn fwyaf tebygol o fod yn yr ail safle, newidiodd Llafur ei ymosodiad o Tory lead Coalition i un o ymosod ar glymblaid a oedd yn cynnwys y Torïaid.\nY diwrnod cyn yr etholiad cafwyd enghraifft o hyn yn y San Steffan gyda Peter Hain yn cyfeirio at Nationalist-Tory Alliance. Dyma oedd ymateb Elfyn Llwyd:\nObviously, the Secretary of State has changed the order: it is now nationalist-Tory, not Tory-nationalist; in any event, it is nonsense, as it was last week.\nOs mae nonsens oedd ymateb aelod o ganol / de'r Blaid i'r syniad o glymblaid genedlaethol-ceidwadol a oes obaith gwirioneddol i'r syniad o glymblaid enfys cael ei dderbyn gan awdurdodau'r Blaid?\nMae'n wybyddus bellach bod cynnig Plaid Cymru o refferendwm ar ehangu datganoli, Deddf Iaith ac adolygiad o fformiwla Barnet fel cyfnewid am gytundeb o gefnogaeth wedi ei wrthod gan AC'au gwrth Gymreig Llafur, fel pris rhy uchel i'w talu.\nMewn theori mae'r Blaid mewn sefyllfa gref iawn i fynnu mwy na hynny bellach, gyda methiant y trafodaethau Lib-Lab. Er enghraifft mynnu newid yn Neddf Llywodraeth Cymru 2006 i osgoi'r angen am refferendwm, mynnu hawliau ychwanegol i'r Cynulliad dros faterion amgenach yn y cyfamser, ac ati.\nYn gynharach eleni fe ildiodd Plaid Cymru yn rhy gynnar yn nhrafodaethau'r gyllideb oherwydd ei ofn o gael ei chysylltu yn rhy agos a'r Torïaid, a chollwyd cyfle o gael mwy allan o'r Llywodraeth Lafur o'r herwydd.\nYdy hanes am gael ei ail adrodd?\nRwy’n poeni, ac yn poeni yn arw, y bydd y Blaid yn rhoi fewn i gynigion eilradd Llafur oherwydd yr ofn patholegol, bron, sydd gan ambell aelod o'r Blaid o gael eu cysylltu efo'r Ceidwadwyr.\nMae yna ormod o bobl yn y Blaid bydd yn fodlon derbyn llai nag oedd ar gael gan Lafur yr wythnos diwethaf er mwyn osgoi'r posibilrwydd o gyd-lywodraethu gyda Cheidwadwyr Cymru. Mae Plaid Cymru, mewn theori, yn y sefyllfa gryfaf a bu yn ei hanes - i droi'r theori yn wirionedd bydd rhaid i'r Blaid bod yn ddewr a gwneud ambell i ddewis dewr o anodd. Un o'r pethau dewraf bydd angen i'r Blaid gwneud bydd dweud wrth garfan gref o'i haelodaeth i gallio, a derbyn bod y farn Geidwadol yn farn ddilys Gymreig!\nPosted by Alwyn ap Huw at 5/20/2007 03:51:00 am No comments:\nYr Arwr Tartan\nWrth i'r Alban dechrau ar un o gyfnodau mwyaf cynhyrfus yn ei hanes ers 300 mlynedd, bydd diddordeb sicr ym mysg cenedlaetholwyr Cymru yn hynt a hanes gwleidyddol y wlad.\nAr y cyfan rwy'n credu bod blogio Cymreig yn dipyn gwell na blogio yr Alban (ond hwyrach bod gennyf ragfarn). Mae yna un blog sy'n sefyll pen ac ysgwydd uwchlaw'r gweddill sef cynnig yr Arwr Tartan. Mae'n werth pigo draw i ddarllen ei fyfyrdodau yn rheolaidd os am gadw bys ar bỳls cenedlaetholdeb cyffroes ein cefndryd Celtaidd.\nMae ei gynnig diweddaraf yn cynnwys fideo o araith derbyn y brif weinidogaeth gan Alex Salmond.\nPosted by Alwyn ap Huw at 5/16/2007 07:58:00 pm 1 comment:\nY Brif Weinidog Salmond\nLlongyfarchiadau calonnog i Alex Salmond ar gael ei ddyrchafu yn Brif Weinidog yr Alban. Bydd gwaith caled a rhwystredig o'i flaen wrth iddo geisio rheoli'r Alban heb fwyafrif ac yn wyneb gwrthwynebiad Blaid Lafur sy'n credu bod yr un hawl dwyfol ganddi i reoli'r Alban ac sydd ganddi i reoli yng Nghymru.\nMae Alex Salmond yn ddyn craf ac yn ddyn galluog. Rwy'n sicr y bydd yn llwyddo i weddnewid gwleidyddiaeth a chymdeithas yr Alban er gwaethaf pob rhwystr. Pob hwyl iddo yn y gwaith.\nPosted by Alwyn ap Huw at 5/16/2007 07:44:00 pm No comments:\nDim neges, gan fod y linc yn dweud y cyfan! Dyma Lafur Newydd!\nPosted by Alwyn ap Huw at 5/13/2007 02:03:00 am No comments:\nNonsens Wigley a Ryder\nMae yna lwyth o lol wedi ei ysgrifennu ar y we ac mewn ambell i gylchgrawn a phapur newyddion dros y dyddiau diwethaf parthed Dafydd Wigley. Yn ddi-os mae'r hanesion yma yn bwydo'r sawl sy'n dymuno dim ond drwg i'r Blaid. Maent yn creu rhwyg lle nad oes rhwyg yn bod ac yn creu drwgdeimlad di angen ymysg rhengoedd y Blaid.\nPe bai Dafydd Wigley, fel unigolyn, a Phlaid Cymru fel corff wedi dymuno'r sicrwydd o weld Wigley yn dychwelyd i'r Bae, roedd nifer o ffyrdd amgen i sicrhau hynny na'i roi ar restr y Gogledd.\nRoedd Owen John Thomas wedi nodi ei fod am ymddeol o'i sedd yng Nghanol De Cymru, doedd dim i rwystro Wigley rhag ymgeisio am y slot gwag yno. Roedd Janet Davies wedi nodi ei bod hi am ymddeol hefyd; pe bai dymuniad i wneud eithriad arbennig i reolau'r Blaid ar ferched yn bennaf i hwyluso dychweliad Wigley De Orllewin Cymru byddai'r rhanbarth orau i wneud y fath eithriad. Pe bai Wigley wedi cynnig am sedd etholaethol Aberconwy mi fyddai wedi bod yn sicr o'r enwebiad ac mi fyddai Gareth Jones wedi ildio ei ymgeisyddiaeth, o blaid Wigley, yn gwbl di rwgnach. Mwy o gambl, ond un llai na'r rhestr, byddid petai Wigley wedi sefyll yn etholaeth Gorllewin Clwyd.\nNid sicrhau ethol Wigley oedd y bwriad. Ar ôl trychinebau 2003 a 2005 roedd yna ofn gwirioneddol yn y Blaid bod posibl i Ieuan Wyn colli ei sedd ym Môn. Pe bai hyn wedi digwydd mi fydda'r Blaid, wedi ei gwanychu gan y canlyniad, yn rhwygo ei hun i wendid mwy byth wrth geisio ethol arweinydd newydd. Ond pe bai Wigley yn cael ei ethol fel gwobr gysur am golli Môn bydda dim rhaid cael ffrae arweinyddol - bydda Wigley wedi ei dderbyn fel arweinydd naturiol.\nWrth gwrs, pe bai Wigley wedi dewis un o'r ffurf amgenach a saffach i gael ei ail ethol mi fyddai yno 'run fath i arwain y Blaid pe bai trychineb ym Môn. Roedd reswm syml pam na aed ar hyd y trywydd yna. Pe bai'r Blaid wedi cael etholiad gwael i ganolig a sicrhau dychweliad Ieuan o drwch blewyn a Wigley hefyd, bydda ymgecru arweinyddol wedi dechrau ta waeth. Yn wir pe bai Wigley wedi ei ethol bydda'r baw a'r sen sy'n cael ei anelu at Janet Rider druan, dynes sydd wedi rhoi diwrnod da o waith i'r achos cenedlaethol, yn cael ei anelu at IWJ a bydda Blaid Cymru yn yr un twll ag ydy'r Democratiaid Rhyddfrydol heddiw.\nEnglish: Miserable Old Fart: The Wigley and Ryder Nonsense\nLlais y Sais - Blog Vaughan - Blamerbell - Labour Mark - Sanddef - Peter Black AC - Cymru Mark - Brit Nat Watch\nPosted by Alwyn ap Huw at 5/12/2007 12:25:00 am No comments:\nMae'r blogosffer Cymreig yn fyw efo sylwadau am ddyfodol annisglair Mike German, arweinydd y Democratiaid Rhyddfrydol. Ei bechod: bod ei blaid yn yr union un sefyllfa o ran nifer y seddi a chanran y bleidlais ag ydoedd ym 1999.\nMae pawb yn clodfori llwyddiant Ieuan Wyn Jones, arweinydd y Blaid am gael etholiad gwych. Ond mae pleidlais y Blaid wedi mynd i lawr o tua 6% ers 1999 ac mae gan y Blaid 4 AC yn llai na 1999.\nPe bai'r Blaid wedi aros yn wastad am yr 8 mlynedd diwethaf a fyddai Ieuan mewn trwbl eleni?\nPosted by Alwyn ap Huw at 5/09/2007 04:48:00 am 1 comment:\nBelonging, Identity and in-migration\nFatalism neu Gristnogaeth?\nRwy’n Licio Stroberis a Chrîm ac yn Hoffi Mefus a ...


Imiwnedd i weniaith\nImiwnedd I Weniaith gan Stuart Kerner\nHysbyswyd brenin pwerus rhyw wlad, un tro, fod rhywun yn dod i’w weld. Rhybuddiodd ei ymgynghorwyr ef bod yr ymwelydd yma’n un enwog am ei weniaith, yn wir roedd wedi gwneud gyrfa o ffalsio, ac roedd ar ei ffordd i’r palas i weld y brenin.\n‘Byddwch ar eich gwyliadwriaeth, Eich Mawrhydi,’ rhybuddiodd ei ymgynghorwyr. ‘Mae’r dyn yma’n ennill ffafrau pobl flaenllaw a phwysig fel chi trwy ffalsio a dweud pethau fydd yn eu plesio. Mae’n gallu eu perswadio i roi anrhegion drud, a thiroedd hyd yn oed, iddo.’\n‘Peidiwch â phryderu,’ meddai’r brenin, ‘rydw i’n ddigon call i beidio â chael fy nhwyllo gan driciau o’r fath. Gadewch iddo ddod i fy ngweld i.’\nPan gyrhaeddodd y dyn, fe adroddodd gerdd o fawl i’r brenin, a disgyn wrth ei draed: ‘Mawr yw fy anrhydedd, o gael bod yn yr un ystafell â’r brenin mwyaf brenhinol o’r brenhinoedd, bron nad wyf yn cael fy nallu gan ddisgleirdeb eich harddwch, gan ogoniant eich presenoldeb, eich cyfaredd ddwyfol, eich gras, eich ceinder …’\nAeth y dyn yn ei flaen fel hyn am tua ugain munud. Pan oedodd am ysbaid i gael ei wynt ato sibrydodd un o’r ymgynghorwyr air yng nghlust y brenin.\n‘Oni wnaethom ni eich rhybuddio chi, Eich Mawrhydi?’ meddai. ‘Yn wir, y mae yn siaradwr llithrig iawn!’\n‘Peidiwch â phryderu,’ meddai’r brenin eto, ‘Fel y dywedais i wrthych chi, rydw i’n ddigon call, nid peth hawdd yw fy nhwyllo i. Y foment y bydd y dyn yn dechrau ffalsio, fe alwaf orchymyn i’w daflu allan o’r palas. Ond hyd yma, dim ond yr hyn sydd yn wir y mae wedi’i ddweud.’\nAi dim ond y pethau da y mae pobl yn eu dweud y byddwch chi’n eu clywed, ac a fyddwch chi’n anwybyddu unrhyw feirniadaeth? Gwasanaethau Uwchradd >>


Heddlu Gwent - Trwyddedu Arfau Tanio\nGweithdrefn wedi'i Diweddaru i Feddygon Teulu\nMae’r Adran Trwyddedu Arfau Tanio yn cynnwys Uwch Swyddog Ymholiadau Arfau Tanio, pum Cynorthwyydd Gweinyddol a thri Swyddog Ymholiadau Arfau Tanio (y mae un ohonynt hefyd yn Swyddog Cyswllt Ffrwydron).\nUWCH SWYDDOG YMHOLIADAU ARFAU TANIO\nFfôn (01495) 745 492\nFfôn: Dydd Llun i ddydd Gwener: 08:00 - 16:00\n(01495) 745 445\nAr bob cais am Dystysgrif Dryll a Thystysgrif Arf Tanio mae cwestiwn yn gofyn: 'A ydych wedi cael eich collfarnu o unrhyw drosedd?' Bydd angen rhoi manylion llawn os mai 'Ydw' yw'r ateb i'r cwestiwn hwn. Rhoddir y canllaw ar gwblhau'r adran hon isod.\nWrth ateb y cwestiwn hwn nid oes gennych yr hawl i atal gwybodaeth am unrhyw drosedd. Mae hyn yn cynnwys troseddau moduro, collfarnau y tu allan i Brydain Fawr, ac, yn rhinwedd Gorchymyn Deddf Adsefydlu Troseddwyr 1974 (Eithriadau) 1975, gollfarnau sydd wedi'u disbyddu o dan Ddeddf 1974. Mae rhyddhad amodol a rhyddhad diamod yn cyfrif fel collfarnau at y diben hwn.\nGofynnir yr un cwestiwn ar bob cais i adnewyddu tystysgrif ac mae'r canllaw yn aros yr un fath ond, ar adeg adnewyddu, dim ond manylion collfarnau sydd wedi'u rhoi ers y dystysgrif bresennol y bydd angen eu nodi.


Hyfforddiant Cyfryngau Cymdeithasol - Gwe Cambrian Web\nMae ein sesiynau hyfforddi ar gael ar gyfer rhywun sy’n hollol newydd iddynt neu rywun sy'n chwilio am rywbeth ychydig yn fwy penodol. Gofynnwch!\nNid pawb sydd hollol hyderus i ddefnyddio cyfryngau cymdeithasol ar gyfer busnes.\nRydyn ni yma i roi’r arfau i chi redeg eich cyfryngau cymdeithasol. Er bod gennym ni becynnau rheoli i’w cynnig, rydym yn ymwybodol bod yn well gan rai ofalu am eu sianeli cyfryngau cymdeithasol eu hunain. Mae gennym opsiynau ymgynghori ar gael, yn ogystal â hyfforddiant – waeth beth yw eich lefel neu’ch profiad.\nAr gyfer unrhyw un o’n pecynnau hyfforddi, cysylltwch yn gyntaf fel y gallwn gael sgwrs am ble rydych chi ar hyn o bryd, a’r hyn rydych chi am fedru ei gyflawni ar gyfryngau cymdeithasol. Nid yn unig y byddwn yn onest – nid yn unig yn derbyn ein sesiynau hyfforddi, byddwch hefyd yn derbyn digonedd o awgrymiadau a chyngor yn ystod y daith.\nYn olaf, mae gennym hefyd adnoddau y gallwch eu lawrlwytho. Gallech ddechrau trwy lawrlwytho a darllen ein Strategaeth Cyfryngau Cymdeithasol ar gyfer Busnes. A gwnewch yn siŵr eich bod chi’n ein dilyn ar-lein (@gwecambrianweb) i dderbyn nifer o awgrymiadau a chyngor defnyddiol.\nMae’r cyfryngau cymdeithasol yn rhan enfawr o’n busnes, nid yn unig ar gyfer hyrwyddo’r hyn rydym yn ei wneud, ond hefyd ar gyfer cysylltu a rhwydweithio. Rydyn ni mor frwd ynghylch y cyfryngau cymdeithasol ag yr ydym ni ynglŷn â dylunio gwefannau gwych – byddwn yn cadw’n gyfredol ag unrhyw newidiadau ac yn sicrhau ein bod ni ar y blaen yn yr hyn sy’n digwydd allan ym myd mawr y cyfryngau cymdeithasol.\nYn benodol ar eich cyfer chi a ble rydych chi’n dymuno bod ar gyfryngau cymdeithasol. Mae hyfforddiant 1-i-1 yn ffordd wych o sicrhau eich bod chi wir yn cael y mwyaf allan o’r sesiwn.\nSesiynau hanner diwrnod £350. (cyn. TAW).\nMae sesiynau byrrach awr o hyd ar gael. Gofynnwch!\nGwych ar gyfer grŵp sydd i gyd ar yr un lefel, neu o’r un busnes neu sefydliad. Gallwn gwmpasu pob un o’r platfformau cyfryngau cymdeithasol yn benodol ar gyfer y grŵp.\nSesiynau hanner diwrnod am £ 350.00 (cyn TAW).\nArddull mwy eang o hyfforddi, sy’n addas ar gyfer grwpiau o dros 8 o bobl. Gallwn ganolbwyntio ar un platfform neu gwmpasu ystod, ac rydym bob amser yn agored i gwestiynau a thrafodaethau.\nYn ystod 2020 bu inni gynnal llawer o weithdai hyfforddi dros Zoom a Teams.\nPam dod atom ni yn Gwe Cambrian Web i dderbyn hyfforddiant a chyngor cyfryngau cymdeithasol?\nKerry sydd yn arwain ar unrhyw beth sy’n ymwneud a’r cyfryngau cymdeithasol yn Gwe Cambrian Web. Mae Kerry’n frwdfrydig iawn am y cyfryngau cymdeithasol a marchnata digidol (law yn llaw â dylunio gwefan wych wrth gwrs).\nGan ei bod yn siarad Cymraeg yn rhugl mae hyn yn golygu y gall Kerry ddarparu hyfforddiant i chi yn Gymraeg neu Saesneg, yn ogystal â rheoli unrhyw blatfform cyfryngau cymdeithasol ar eich rhan. Wedi bod yn rheoli ystod o blatfformau ar gyfer cleientiaid dros nifer o flynyddoedd, mae gan Kerry gyfoeth o brofiad ar Facebook, Twitter, Instagram a LinkedIn.\nMae datblygiad proffesiynol yn bwysig iawn i Kerry, sy’n treulio LLAWER o amser yn ymchwilio ac yn mynychu gweminarau, hyfforddiant a chynadleddau. Yn ystod 2019, mynychodd Wythnos Cyfryngau Cymdeithasol Bryste, yn ogystal â chynadleddau Digital Women yn Llundain. Yn 2020 bu’n siarad mewn 3 cynhadledd gan gynnwys un gynhadledd ryngwladol, i gyd am gyfryngau cymdeithasol. Yn ogystal, ym mis Hydref 2020 llwyddodd yn arholiad,- Facebook Blueprint: Cydymaith Marchnata Digidol, ac enillodd ardystiad DPP ar gyfer Cynllunio Cynnwys ar Gyfryngau Cymdeithasol. Yn ddiweddar, ym mis Mawrth 2021, llwyddodd Kerry yn yr arholiad Rheoli Cymunedol gyda Facebook Blueprint, ac mae wedi siarad mewn dwy gynhadledd eleni am SEO a marchnata digidol.\nPam egluro hyn? Oherwydd rydyn ni am i chi deimlo hyder ym mrwdfrydedd a gwybodaeth Kerry, yn ogystal â chael sicrwydd fod yr hyn rydym yn ei ddysgu y diweddaraf yn y diwydiant.


LAWRLWYTHO Fouga Magister CM170 v1.1 FSX - Rikoooo\nMaint 17.0 MB\nLawrlwythiadau 16 829\nMae'r Fouga Magister CM170 ei gyflwyno mewn fersiynau 3:\n- Y "rhifau serials is" fersiwn (CFN ° 62)\n- Y "rhifau cyfresol uwch" fersiwn (CFN ° 412), gyda "wisgers" rhyfeddol (antenâu VOR). Mae'r amrywiad yn cynnwys "rheoli deuol" model (DC) y gellir ei dreialu gan y sedd gefn.\n- Y "Patrouille de France" (PAF) fersiwn, yn ei gynllun paent 1966.\nFel symleiddio, pob model yn defnyddio peiriannau MarboreVI, fel bod ganddynt perfformiadau un fath. Mewn gwirionedd, mae'r awyrennau rhif cyfresol is eu offer gyda pheiriannau llai pwerus (MarboreII). Eithr, mae nifer o wahaniaethau rhwng yr awyren a modelau go iawn yn cael eu intoduced i wneud ei ddefnydd yn haws ar gyfer y peilot rhith:\n- Mae'r gearwheel trwyn yn steerable tra bod y Fouga go iawn yn cael ei yrru ar dir whith breciau bysedd traed\n- GPS, yn DME ac yn beilot awtomatig yn cael eu cyflwyno yn y model\n- Nifer o oleuadau atodol yn cael eu rhoi ar y panel i leddfu hedfan rhithwir (fflapiau, gêr glanio,\nMae'r Fouga Magister CM170 yn ddwy-waith, dau-peiriannau jet milwrol hyfforddwr awyrennau. Fe'i ddatblygwyd o gydweithrediad rhwng Mrs Robert Castello a Pierre Mauboussin, ingeniors french o gwmni Fouga, ar gyfer y airframe, a Mr Joseph Szydlowski, sylfaenydd cwmni Turbomeca, er y peiriannau jet.\nMae'r daith gyntaf wedi digwydd ar 1952 23 Gorffennaf gyda Léon Bourrieau fel peilot prawf. Cafodd ei ddewis ymhlith 24 aicrafts eraill a gyflwynwyd i'r grw ^ p ymgynghorol OTAN ar gyfer yr hyfforddiant hedfan. Dechreuodd y cynhyrchu yn 1956 yn Ffrainc (yn olynol gan Fouga cwmni, yna Awyr Fouga, ac erbyn Potez, sydd o'r diwedd daeth yn rhan ofAerospatiale) a hefyd gan nifer o wledydd (yr Almaen, y Ffindir, Israel....). Ar ddiwedd y chwedegau, tua mil o awyrennau eu cynhyrchu.\nMae'r Awyrlu french oedd prif defnyddiwr y Magister Fouga rhwng 1956 1996 a gyda tua 400 awyrennau a dwy miliynau o oriau fhight. Mae tri deg awyrennau o fersiwn llynges, a elwir yn Fouga Zephyr CM175, yn cael eu hadeiladu ar gyfer Llynges Ffrengig. Hyd at pilotes 12000 eu hyfforddi gyda'r Fouga Magister o amgylch y byd. Mae nifer o dimau aerobatic wedi defnyddio'r Fouga Magister, yn enwedig yr french patrôl "Patrouille de France" (PAF) rhwng 1964 1980 a.\nNodwedd arbennig o'r airframe cynnwys 110 ° gynffon glöyn byw ongl\nLled yr adenydd: 12,15 m\nUchder: 2,80 m\nFersiwn peiriannau Marbore VI (roedd gan awyrennau cyntaf peiriannau Marbore II gyda pherfformiadau is):\nTynnwch uchafswm màs: kg 2900\nUchafswm byrdwn (lefel y môr): 480daN (x2)\nUchafswm RPM: 21500 rpm\nUchafswm cyflymder: 400 KTS\nUchafswm Mach: 0.82\n(Ffynhonnell: Saesneg ddogfennaeth gynnwys yn y llwytho i lawr)\nFouga PAF ar CORSE ynys (FranceVFR sceney)\nymgynghorydd technegol: Henri Guyot (peilot hyfforddwr cyn Fouga Magister) yn


Hebryngwyr VIP o Capital Federal Buenos Aires. Agustina ydw i, 26 oed\n10:00 a.m. tan 18:00 p.m.\nMae'r Ariannin XP wedi gwirio bod lluniau Agustina yn gynrychiolaeth ffyddlon o'i delwedd. * Wedi'i ddilysu Mehefin 2022\nHelo, Awstin ydw i. masseur proffesiynol yn Palermo wedi'ch hyfforddi mewn gwahanol dechnegau ymlacio fel bod eich arhosiad yn fy swyddfa yn unigryw ac yn ddymunol, gan ddefnyddio gwahanol fathau o hufenau ac olewau o'ch dewis.\nRwy'n cadw fy hun ar gyfer cleifion addysgedig ac aeddfed.\nSwyddfa eich hun, sifftiau gydag archeb ymlaen llaw.\nGwasanaeth cawod, amgylchedd aerdymheru, protocolau hylendid a diogelwch.\nsylw'r ddau ryw\nAdran eich hun\nAwstin archwaethus. Rwy'n gyn-filwr nad yw'n ymwrthod â difaterwch rhywiol. Cyn-filwr oherwydd fy mod yn yr ystod o saith deg chwech o flynyddoedd. Rwyf eisoes wedi arbrofi gyda'r holl ddulliau presennol i gyflawni codiadau arferol ac nid oes yr un ohonynt yn effeithlon i mi. Mae edmygedd cyrff benywaidd yn fy nghadw i mewn cyflwr o gynnwrf angerddol, maen nhw'n gwneud i mi fod eisiau bwyta'n rhywiol y merched rydw i'n cael fy nenu iddyn nhw, y broblem yw bod fy nghodiad yn feddal ond mae gen i dafod effeithlon ac archwiliadol iawn sydd hyd yn oed yn sicr. achlysuron gallant wella y softies. Mae eich lluniau yn fy annog ac yn fy nghyffroi. Ar y cefndir a ddywedaf wrthych, fe’ch anogaf i ofyn ichi am y posibilrwydd o gyfweliad-profiad a bod canlyniad y gêm yn rhoi boddhad i chi a fi, wel, beth bynnag.\nhelo, bore da, rydyn ni'n gwpl sydd eisiau cael profiad o gael threesome, dyna dwi'n ei wneud, 40 oed, mae fy ngwraig yn 39\nHelo Hardd. Fe wnes i gyfathrebu â chi ychydig yn ôl ac yna collais fy ffôn symudol; Mae gennyf i mewn ar gyfer atgyweirio mewn ychydig ddyddiau. Os gwelwch yn dda, dywedwch wrthyf eto eich gwasanaethau fod y sgwrs yn anorffenedig. Rwyf ar frys eisiau gofyn ichi am shifft !!!. cusanau.\nHelo, roeddwn i eisiau gwybod pa wasanaethau rydych chi'n eu darparu.


Beth fyddwn ni’n ei wneud | Rhwystrau mewn Carthffosydd | Fy nŵr gwastraff | Dŵr Cymru Welsh Water\nFy nŵr gwastraff Rhwystrau mewn Carthffosydd Beth fyddwn ni’n ei wneud\nCarthffosydd Cyfun a Gorlifoedd Carthion Cyfun (CSOs)\nByddwn ni’n anelu at gael criw jetio allan atoch cyn pen 4 awr ar ôl i ni gael gwybod bod problem. Fodd bynnag, mewn cyfnodau prysur, (e.e. mewn glaw trwm) mae’n bosibl y bydd yna oedi, a byddwn ni’n eich rhybuddio am hyn pan fyddwch chi’n ffonio.\nOs bydd pethau’n newid ar ôl i ni siarad â chi, neu os ydyn ni’n mynd i fod yn hwyr, byddwn ni’n ceisio rhoi gwybod i chi bob tro.\nPan fydd y criw jetio’n cyrraedd, byddwn ni’n ymchwilio i’r mater ac yn ceisio canfod beth sy’n achosi’r rhwystr. Os yw’r rhwystr yn ein rhwydwaith o garthffosydd, byddwn ni’n ei glirio i chi yn rhad ac am ddim.\nOs byddwn ni’n dod o hyd i rwystr yn y bibell garthffosiaeth breifat, gallwn gynnig gwasanaeth i glirio’r rhwystr tra’n bod ni yno. Ond byddai angen codi tâl am y gwasanaeth ychwanegol yma. Dylid nodi, os ydym ni wedi gadael safle lle mae rhwystr mewn pibell breifat, ni fyddwn ni’n dychwelyd eto i glirio’r un rhwystr yn ddiweddarach.\nFel arall, croeso i chi alw plymwr neu gontractwr preifat i glirio’r rhwystr i chi (chwiliwch yn y llyfr ffôn o dan ‘drain’).\nRydw i wedi gollwng rhywbeth i lawr y draen\nBob blwyddyn, rydyn ni’n tynnu sgriwdreifers, coesau cadair, rhodenni clirio draeniau ac eitemau eraill di-ri y mae pobl wedi eu defnyddio i geisio clirio rhwystrau allan o ddraeniau. Os byddwch chi’n ceisio clirio draen eich hun, ond yn gollwng rhywbeth i’r garthffos, cofiwch roi gwybod i ni.\nMae hi’n debygol iawn y bydd y pethau hyn yn rhwystro llif pibell y garthffos a gall achosi llifogydd yn eich cartref chi, neu yng nghartref cymydog.\nOs byddwch chi’n rhoi gwybod i ni eich bod chi wedi gollwng rhywbeth i’r garthffos, fe fyddwn ni’n dod allan i’w glirio o’r garthffos yn rhad ac am ddim.\nDylid nodi ei bod yn amhosibl i ni ddod o hyd i eitemau bychain, fel modrwyon neu dlysau eraill, sydd wedi cael eu fflysio i lawr y tŷ bach ar ddamwain.\nSori, dydw i ddim yn hollol siŵr beth rydych chi'n ei ofyn... gofynnwch mewn ffordd arall


Cyngor teithio ar gyfer Cymru v Yr Ariannin yn Stadiwm Principality\nBydd Cymru yn chwarae yn erbyn yr Ariannin unwaith eto yn Stadiwm y Principality Ddydd Sadwrn 17 Gorffennaf.\nGyda'r gic gyntaf am 3pm, bydd ffyrdd canol y ddinas ar gau yn llwyr o 12.30pm tan 6pm i sicrhau y gellir cadw pellter cymdeithasol, a gall y rhai sy'n mynychu gasglu eu tocynnau a mynd i mewn i'r stadiwm ar yr adeg y cânt eu cynghori i wneud hynny.\nCynghorir y rhai a fydd yn mynychu'r gêm i adael bagiau mawr gartref a thalu sylw i'r rhestr o eitemau a waherddir ynprincipalitystaidum.walescyn teithio i'r ddinas.\nCaiff y ffyrdd canlynol eu cau fel rhan o batrwm cau ffyrdd llawn canol y ddinas, am 12.30pm\nHeol Ddwyreiniol y Bont-faen o'r gyffordd â Heol y Gadeirlan i'r gyffordd â Heol y Porth.\nStryd Tudor o'r gyffordd â Heol Clare i'r gyffordd â Stryd Wood (caniateir mynediad i breswylwyr a masnachwyr ar hyd Arglawdd Fitzhammon).\nPlantagenet Street a Beauchamp Street o'r cyffyrdd â Despenser Place i'r cyffyrdd â Stryd Tudor (caniateir mynediad i breswylwyr a masnachwyr).\nBydd y ffyrdd canlynol ar gau'n gyfan gwbl: Heol y Dug, Heol y Castell, Stryd Fawr, Heol Eglwys Fair, Stryd Caroline, Stryd Wood, y Sgwâr Canolog, Heol y Porth, Stryd y Cei, Plas y Neuadd, Y Gwter, Stryd y Parc, Stryd Havelock a Heol Scott.\nBydd mynediad i fysus yn unig i Rodfa'r Orsaf a Stryd Guildford o'r gyffordd â Heol Casnewydd at y gyffordd â Ffordd Churchill yn ystod yr amseroedd cau ffyrdd. Bydd hyn er mwyn sicrhau bod mynediad dibynadwy i fysus at y mannau lloeren ar Ffordd Churchill.\nCanolfan Ddinesig:Rheolir mynediad i ran o'r Ganolfan Ddinesig drwy'r dydd. Caniateir mynediad yn unig i barcio ar gyfer y digwyddiad, rhywfaint o barcio ar gyfer cymudwyr, llwytho a mynediad i feysydd parcio preifat.\nDyma'r ffyrdd yr effeithir arnynt: Rhodfa'r Brenin Edward VII, Rhodfa'r Amgueddfa, Heol Neuadd y Ddinas, Heol y Coleg a Heol Gerddi'r Orsedd.\nParcio ar gyfer Digwyddiad yn y Ganolfan Ddinesig\nCyrraedd yno: Gadewch wrth Gyffordd 32 yr M4, ewch tua'r de ar yr A470 i ganol y ddinas a dilyn yr arwyddion i'r ganolfan ddinesig.\nCost: £15 yn daladwy ar y diwrnod yn y maes parcio - mae taliadau cerdyn hefyd ar gael nawr.\nParcio ar gyfer Digwyddiad yn y Ganolfan Ddinesig (Bysus)\nParcio a Theithio ar gyfer Digwyddiad ym Mhentwyn\nNi fydd parcio a theithio ar gyfer y digwyddiad hwn, ond bydd Parcio a Theithio Dwyrain Caerdydd ym Mhentwyn yn gweithredu yn unol a'i oriau gweithredu arferol. I gael rhagor o wybodaeth, ewch i:https://www.cardiffbus.com/park-and-ride\nParcio ar gyfer Digwyddiad yng Ngerddi Sophia\nCost: £15 yn daladwy ar y diwrnod yn y maes parcio - mae taliadau cerdyn ar gael nawr hefyd.\nSylwer: Bydd staff ym maes parcio Gerddi Sophia tan 7.00pm. Gadewir pob cerbyd ar y safle ar risg y perchennog. Ni fydd Cyngor Caerdydd yn gyfrifol am unrhyw ladrad neu ddifrod i geir nac i eiddo personol. Cyflwynir dirwy i unrhyw gerbydau sy'n cael eu gadael yn y maes parcio ar ôl yr amser cau.\nCaiff gwasanaethau bws eu dargyfeirio tra bydd ffyrdd canol y ddinas ar gau\nEwch i wefan y gweithredwr bws perthnasol i gael rhagor o wybodaeth am eich llwybrau bws penodol.\nAr gyfer gwasanaethau Bws Caerdydd, ewch i:https://www.cardiffbus.com/principality-stadium\nAm ragor o wybodaeth am wasanaethau NAT, ewch i:https://www.natgroup.co.uk/\nGall y rheini sy'n byw yng Nghaerdydd feicio neu gerdded.Mae ymchwil yn dangos bod 52% o'r teithiau car ym mhrifddinas Cymru yn llai na 5km o hyd. Mae hwn yn bellter y gellir ei feicio yn braf mewn 20 munud.\nArgymhellir i siopwyr ddefnyddio'r safleoedd Parcio a Theithio penodol ym Mhentwyn neu Neuadd y Sir. Neu mae meysydd parcio ar gael yng nghanol y ddinas hefyd: Meysydd Parcio Heol y Gogledd; Canolfan Siopa Dewi Sant; John Lewis; Canolfan Siopa Capitol; NCP (Stryd Adam, Plas Dumfries a Heol y Brodyr Llwydion)\nBydd safle tacsi Heol Eglwys Fair (y tu allan i House of Fraser) yn cau am 12.30pm ac yn ailagor am 6pm.


Gêm Popcorn mashine Gweinwch. Chwarae rhad ac am ddim ar-lein\nGêm Popcorn mashine Gweinwch Ar-lein\nGêm Disgrifiad: Yn y ffilm heddiw yn dangos ffilm newydd diddorol serennu actorion enwog o lefel y byd. Yn y caffi, mae nifer enfawr o ymwelwyr ac mae pob cwsmer ei eisiau cyn gynted â phosibl i gyrraedd y sesiwn ac i gymryd ei le. Defnyddiwch eich llygoden i wneud cais i bob gwestai newydd gyrraedd ei orchymyn. Edrychwch ar y cymylau yn ymddangos drosto ac yn tynnu sylw at y nwyddau, sydd yn y gegin. Pob lwc!\nYn y ffilm heddiw yn dangos ffilm newydd diddorol serennu actorion enwog o lefel y byd.\n© playgame24.com - gêm ar-lein rhad ac am ddim Popcorn mashine Gweinwch () Chwarae\nfflachia herwhela ar-lein Popcorn mashine Gweinwch rhad ac am ddim.. Peidiwch ag anghofio sgorio'ch y gêm hon Popcorn mashine Gweinwch a rhannu gêm hon gyda'ch ffrindiau gorau.


Rhwydwaith o aelodau yw Cylch sy'n hyrwyddo dulliau cynaladwy o reoli gwastraff yng Nghymru drwy gyfrwng addysg a gwaith ymarferol.\nCredwn bydd dyfodol ailgylchu yng Nghymru yn dibynnu ar greu partneriaethau rhwng awdurdodau lleol, cyrff ailgylchu cymunedol ac asiantaethau cymunedol eraill er mwyn cyflwyno dulliau rheoli gwastraff addas ar gyfer yr 21ain ganrif.\nCylch yw'r corff Cymreig sy'n cyfateb i Rwydwaith Ailgylchu Cymunedol Lloegr, a byddwn yn cefnogi cyrff sy'n gweithio yn y maes drwy ein cyfarfod cyffredinol blynyddol, trefnu cynrychiolaeth, adfocatiaeth a hyfforddiant, a chynghori ar sefydlu cyrff newydd.\nByddwn yn cynnal cyrsiau hyfforddi ar gyfer gwahanol sectorau, ac yn cynnal llyfrgell o adnoddau ysgrifenedig, arddangosfeydd, gweithdai a digwyddiadau. Mae Cylch hefyd yn cynnig cyfle i bob ysgol yn y wlad i ailgylchu drwy raglen ymarferol a ddyfeisiwyd yn benodol ar eu cyfer.


Caerdydd a’r Gymraeg – Bwrdd Gweithredol y Brifysgol - Cardiff University\nO boblogaeth o 36,000 o aelodau o staff a myfyrwyr, mae’r Brifysgol yn ymfalchïo bod yma ryw 4000 o siaradwyr Cymraeg rhugl.\nMae ein hymrwymiad i ddiwylliant Cymru, y mae cyflwr yr iaith yn dibynnu cymaint arno, wedi’i amlinellu yn Y Ffordd Ymlaen 2012-17. Yma dywedir mai ein huchelgais yw bod yn sefydliad sy’n “arwain y byd”, sydd, yn ogystal ag anelu at ragoriaeth ymchwil, yn cyflawni “ei rwymedigaethau cymdeithasol, diwylliannol ac economaidd i Gaerdydd, Cymru a’r byd.”\nEnghraifft o’r ffordd rydym yn cyflawni ein rhwymedigaeth i’r Gymraeg yw ein Cynllun Iaith Gymraeg a ddiweddarwyd yn ddiweddar. Cafodd ei gyflwyno ledled y Brifysgol ym mis Mehefin. Dogfen statudol yw’r Cynllun a baratowyd o dan Ddeddf yr Iaith Gymraeg 19993 a Deddf Llywodraeth Cymru 2006.\nMae’r Cynllun a gafodd gefnogaeth Swyddfa Comisiynydd y Gymraeg a’i amlygu’n enghraifft o arfer dda, yn dweud wrth staff a myfyrwyr sut byddwn yn parhau i weithio i wreiddio’r Gymraeg yn ein diwylliant, ein darpariaeth addysgol a’n harferion gweithio.\nPrif nod y Cynllun yw newid agwedd tuag at y Gymraeg a mynd ati i hyrwyddo’r egwyddor na fydd y Gymraeg yn cael ei thrin yn llai ffafriol na’r Saesneg wrth ymdrin â staff y Brifysgol, myfyrwyr presennol a darpar fyfyrwyr, yn ogystal â’r cyhoedd.\nHefyd un o nodau’r Cynllun yw sicrhau bod gennym ddigon o staff sy’n siarad Cymraeg i ateb anghenion ein myfyrwyr ac aelodau’r cyhoedd, gan gydnabod a darparu unrhyw anghenion hyfforddi sydd gan staff.\nDarllenwch yma i gael rhagor o wybodaeth am sut mae’r Cynllun Iaith Gymraeg yn effeithio arnoch chi, neu gwyliwch y fideo a wnaethon ni sy’n dangos staff a myfyrwyr yn rhannu eu profiadau’n defnyddio’r Gymraeg yn eu bywydau a’u hastudiaethau bob dydd.\nGwybodaeth a dolenni defnyddiol:\nRydym bellach yn cynnig 118 o fodiwlau i fyfyrwyr, y gellir eu hastudio’n gyfan gwbl neu’n rhannol drwy gyfrwng y Gymraeg, ar draws ystod eang o bynciau gan gynnwys y Gyfraith, Gofal Iechyd, Meddygaeth, Mathemateg, y Biowyddorau, Athroniaeth, Newyddiaduraeth a’r Gymraeg.\nMae gennym gynlluniau cyffrous i ddatblygu llawer mwy o gyfleoedd i astudio drwy gyfrwng y Gymraeg y gallwch ddarllen amdanyn nhw ar dudalen cangen Caerdydd gwefan y Coleg Cymraeg Cenedlaethol.\nI fyfyrwyr sy’n dymuno datblygu neu wella eu sgiliau Cymraeg, rydym yn cynnig amrywiaeth o fodiwlau er mwyn dysgu Cymraeg yn rhan o’u rhaglen astudio, neu wrth ei hochr, gan gynnwys modiwlau annibynnol i ddechreuwyr a chymorth i sefyll Tystysgrif Sgiliau Iaith y Coleg Cymraeg Cenedlaethol, gyda chyfleoedd dysgu allgyrsiol pellach drwy raglen “Cymraeg i Bawb” sydd ar y gweill ar hyn o bryd.\nGallwn gynnig cyfle i fyfyrwyr sy’n siarad Cymraeg ymgeisio am lety sydd wedi’i neilltuo’n benodol i siaradwyr Cymraeg mewn dwy neuadd breswyl: Llys Senghennydd a Gogledd Tal-y-bont.\nMae gan Undeb y Myfyrwyr Swyddog y Gymraeg, a’i rôl yw cynrychioli buddiannau myfyrwyr Cymraeg eu hiaith yn yr Undeb ei hun ac ar draws y Brifysgol yn ei chyfanrwydd.\nDydy hi byth yn rhy hwyr i ddysgu Cymraeg – rydym yn cynnig nifer o gyrsiau ‘Cymraeg i Oedolion ar gyfer ystod o alluoedd o ddechreuwyr pur i ddysgwyr hyfedr.\nI gael rhagor o gyngor ac arweiniad am ystod lawn gwasanaethau Cymraeg/dwyieithog y Brifysgol a’r cymorth sydd ar gael, cysylltwch â thîm y Gymraeg.


Lido > Dysgu\nRydyn ni'n cynnig ystod o gyfleoedd addysgol yn Lido Cenedlaethol Cymru, Lido Ponty sydd yn cynorthwyo staff addysgu i ddarparu cwricwlwm ystyrlon, perthnasol ac ysgogol ar gyfer dysgwyr. Gallwch chi lawrlwytho adnoddau i athrawon o'r dudalen hon am ddim.\nNoder: Bydd pob gweithgaredd dysgu yn para am tua 90 munud\nHANES Y Glo\nTeithiwch yn ôl mewn amser a byddwch yn darganfod pwysigrwydd glo i ddatblygiad Pontypridd. Darganfyddwch effaith mwyngloddio ar yr amgylchedd a dysgwch sut mae pobl yn adeiladu cyfleusterau hamdden i fwynhau eu hamser hamdden mewn mannau glân, iach.\nBydd modd i blant:\nNodi eu lleoliad ar fap a chynllunio llwybr o Lido Cenedlaethol Cymru, Lido Ponty, trwy Barc Coffa Ynysangharad.\nDysgu am hanes a threftadaeth y safle, a'i gysylltiadau â hanes a diwylliant Cymru.\nDeall tarddiad glo a'i ddefnyddiau, a chysylltu'r rhain â themâu cyfoes fel llygredd a byw'n iach.\nCysylltiadau Cwricwlwm: Llythrennedd, Rhifedd, Hanes, Gwyddoniaeth, Daearyddiaeth.\nStori Adnoddau Glo\nDarganfyddwch hanes unigryw Lido Cenedlaethol Cymru, Lido Ponty, sut y cafodd ei adeiladu, a'r bobl enwog sydd wedi ymweld â’r lle yn y gorffennol. Dysgwch am Jenny James yn nofio ar draws Môr Hafren a'r Sianel a sut y defnyddiodd Lido Ponty i hyfforddi ar gyfer ei rasys.\nCyfrifo faint o ddŵr a gafodd ei ddefnyddio i lenwi'r Lido.\nAmcangyfrif sawl hyd gyfatebol o'r Lido wnaeth Jenny James eu nofio ar ei rasys traws-sianel.\nNodi nodweddion hanesyddol Lido Cenedlaethol Cymru, Lido Ponty, a'u cysylltu â'r adeilad fel y mae heddiw.\nCysylltiadau Cwricwlwm: Llythrennedd, Rhifedd, Gwyddoniaeth, Hanes.\nAdnoddau Gwaith Dŵr\nMae Lido Cenedlaethol Cymru, Lido Ponty, wedi'i leoli ym Mharc Coffa Ynysangharad ac mae wedi'i amgylchynu gan y byd naturiol. Darganfyddwch y bwystfilod bach, yr adar a'r ystlumod sy'n byw yn y parc wrth i chi gerdded o gwmpas. Archwiliwch y gwahanol greaduriaid rydych yn eu darganfod ac archwiliwch eu hamgylchedd. Mae hyn yn gyfle gwych i chi ddod â'ch camera! Cymerwch ysbrydoliaeth o'r amgylchedd naturiol i wneud gwaith celf gan ddefnyddio dail, cerrig a brigau.\nCyfrifo uchder ac oedran coed.\nDylunio a gwneud gwaith celf gan ddefnyddio adnoddau naturiol.\nAdnabod bwystfilod bach gwahanol sy'n byw yn y parc.\nCysylltiadau Cwricwlwm: Llythrennedd, Rhifedd, Gwyddoniaeth, Daearyddiaeth, Celf.\nAdnoddau Boncyffion Coed\nI drefnu'ch ymweliad am ddim:\nTrefnwch eich ymweliad o leiaf bum niwrnod gwaith ymlaen llaw.\nFfoniwch Lido Cenedlaethol Cymru, Lido Ponty ar 0300 004 0000 i wirio'r argaeledd ar gyfer y dyddiad yr hoffech ymweld â’r lle.\nUnwaith y byddwch wedi cytuno ar ddyddiad ac amser gyda Lido Ponty, llenwch a dychwelwch y ffurflen archebu ar-lein a fydd yn cael ei hanfon atoch chi drwy e-bost.\nMae athrawon ac arweinwyr grŵp yn gyfrifol am gynnal asesiadau risg cyn yr ymweliad yn unol â chanllawiau sy'n cael eu cyhoeddi gan awdurdodau addysg lleol.\nMae dogfen ‘trosolwg risg’ ychwanegol ar gael yma. Os ydych chi angen unrhyw wybodaeth bellach am y safle, cysylltwch â staff y Lido fel uchod.